LV Eiropas Savienības Oficiālais Vēstnesis L 217/1

KOMISIJAS LĒMUMS (ES) 2017/1494

(2016. gada 19. decembris)

par valsts atbalstu, kuru Apvienotā Karaliste plāno īstenot attiecībā uz ieguldījumu līgumu Drax spēkstacijas pirmās iekārtas pārveidei, lai tā varētu darboties ar biomasu SA.38760 (2016/C)

(izziņots ar dokumenta numuru C(2016) 8442)

(Autentisks ir tikai teksts angļu valodā)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību un jo īpaši tā 108. panta 2. punkta pirmo daļu,

ņemot vērā Līgumu par Eiropas Ekonomikas zonu, un jo īpaši tā 62. panta 1. punkta a) apakšpunktu,

pēc uzaicinājuma ieinteresētajām personām iesniegt piezīmes saskaņā ar iepriekš minētajiem noteikumiem (1) un ņemot vērā šīs piezīmes,

tā kā:

1. PROCEDŪRA

(1) Pēc pirmspaziņojuma saziņas 2015. gada 2. aprīlī Apvienotā Karaliste saskaņā ar Līguma 108. panta 3. punktu informēja Komisiju par atbalstu Drax spēkstacijas pirmās iekārtas pārveidei, lai tā varētu darboties ar biomasu. Komisija pieprasīja Apvienotajai Karalistei sniegt papildu informāciju 2015. gada 20. maijā, 24. jūlijā un 23. oktobrī. Apvienotā Karaliste sniedza Komisijai atbildi 2015. gada 26. maijā, 25. augustā un 5. novembrī.

(2) Komisija 2016. gada 5. janvāra vēstulē paziņoja Apvienotajai Karalistei par lēmumu sākt Līguma 108. panta 2. punktā paredzēto procedūru attiecībā uz atbalstu Drax spēkstacijas pirmās iekārtas pārveidei, lai tā varētu darboties ar biomasu (procedūras sākšanas lēmums).

(3) Apvienotā Karaliste 2015. gada 18. februārī iesniedza Komisijai savas piezīmes par procedūras sākšanas lēmumu.

(4) Procedūras sākšanas lēmumu 2016. gada 5. februārī publicēja Eiropas Savienības Oficiālajā Vēstnesī. Komisija aicināja arī ieinteresētās personas iesniegt piezīmes.

(5) Komisija saņēma piezīmes no 49 ieinteresētajām personām. Komisija 2016. gada 7. aprīlī pārsūtīja minētās piezīmes Apvienotajai Karalistei, kurai deva iespēju sniegt atbildi. Apvienotā Karaliste 2016. gada 9. maijā pienācīgi atbildēja uz šīm piezīmēm.

2. SĪKS PASĀKUMA APRAKSTS

2.1. Drax biomasas pārveides projekts un atbalsta saņēmējs

(6) Apvienotā Karaliste saskaņā ar galīgo lēmumu par ieguldījumiem, kas veicina atjaunojamo energoresursu izmantošanas (Final Investment Decision Enabling for Renewables – FIDeR) procesu (2), atlasīja astoņus atjaunojamo energoresursu enerģijas projektus. Atbalsts šiem apstiprinātajiem projektiem tiks sniegts, pamatojoties uz ieguldījumu līgumiem. Paziņotais pasākums par Drax spēkstacijas pirmo iekārtu ir viens no astoņiem projektiem, kas izraudzīti saskaņā ar FIDeR (3).

(7) Paziņotais atbalsts attiecas uz darbības atbalstu elektroenerģijas ražošanai ar akmeņoglēm darbināmas Drax spēkstacijas vienā iekārtā (pirmajā iekārtā), kas pārveidota, lai varētu darboties tikai ar biomasu. Spēkstacija, kas atrodas Selbi, Ziemeļjorkšīrā, Ziemeļaustrumanglijā, pieder un to pārvalda uzņēmums Drax Power Limited (atbalsta saņēmējs), kas ir uzņēmumam Drax Holding Limited pilnībā piederošs meitasuzņēmums.

(8) Drax, kas komercdarbību sāka 1974. gadā, ir ar akmeņoglēm darbināma spēkstacija ar jaudu 3 960 MW. Saskaņā ar pašreizējo priekšlikumu viena no sešām spēkstacijas iekārtām tiks pārveidota, lai tā varētu darboties tikai ar biomasu. Degšanas procesa īpašību dēļ spēkstacijā varēs dedzināt tikai industriālās kvalitātes koksnes granulas. Spēkstacija nodrošinās elektroenerģiju valsts elektrotīklam, un Apvienotā Karaliste lēš, ka šā projekta ietvaros tiks saražots 1,1 % no Apvienotās Karalistes turpmākās vidējās gada elektroenerģijas.

(9) Saskaņā ar Apvienotās Karalistes aplēsēm paziņotais projekts ļaus ietaupīt apmēram 28,8 miljonus tonnu CO2 emisiju projekta darbības laikā un gadā piegādāt aptuveni 3,6 TWh elektroenerģijas. Spēkstacija nodrošinās bāzes slodzes mazoglekļa elektroenerģiju.

(10) Saskaņā ar Apvienotās Karalistes aplēsēm Drax iekārta ir projektēta, lai darbotos ar 645 MW nominālo elektrojaudu un vidējo slodzes koeficientu – 78 % (4). Gadā šī iekārta izmantos aptuveni 2,4 miljonus tonnu sausu koksnes granulu, no kurām lielākā daļa tiks importēta no Amerikas Savienoto Valstu (ASV) dienvidaustrumiem. Koksnes granulu avotu aptuvenais iedalījums būs šāds: a) 60 % importēs no ASV dienvidaustrumiem (5), b) 13 % importēs no Brazīlijas, c) aptuveni 7 % iegādāsies koksnes granulu tūlītēju darījumu tirgū, d) 4 % iepirks Eiropā. Atlikušo daļu, proti, aptuveni 16 %, iepirks ASV dienvidaustrumos un Kanādā, tomēr nelielus daudzumus atkarībā no pieejamības varētu iegādāties arī pārējā Eiropā. Drax pirmā iekārta nebūs projektēta tā, lai atbilstu spēkā esošajiem tiesību aktiem par atkritumu sadedzināšanas noteikumiem, un tāpēc tajā nevarēs dedzināt koksnes atkritumus. Šis pasākums ir izstrādāts, pamatojoties uz spēkā esošajiem ES emisijas kvotu tirdzniecības sistēmas (ETS) noteikumiem, kuros nav paredzēts, ka jānodod ETS kvotas par siltumnīcefekta gāzu (SEG) emisiju no biomasas sadedzināšanas.

(11) Tabulā norādīti paredzētie Drax iekārtas darbības parametri, kurus Apvienotā Karaliste atjaunināja pēc oficiālās izmeklēšanas procedūras sākšanas. Saskaņā ar Apvienotās Karalistes teikto slodzes koeficients ir definēts kā laika, kad spēkstacija ir tehniski pieejama elektroenerģijas ražošanai, un laika, kad spēkstacijā faktiski plānots ražot elektroenerģiju, reizinājums. Neto slodzes koeficients, kas norādīts tabulā, iegūts, reizinot vidējo tehnisko pieejamību (83,7 %) un bruto slodzes koeficientu (93,1 %) (6). Spēkstacijas darbības parametri Drax iekārtas darbības parametri (atjaunināti) (7) Degvielas izmaksas (GBP/GJ) Termiskais lietderības koeficients (%) Vidējais neto slodzes koeficients (%) 8,18 38,6 78

2.2. Valsts juridiskais pamats, finansēšana un budžets

(12) Apvienotās Karalistes tiesību akts, kas attiecas uz šo pasākumu, ir 2013. gada Enerģētikas likums.

(13) Paziņotā projekta kopējais budžets ir aptuveni GBP 1,3 miljardi, un Apvienotā Karaliste apstiprināja, ka līdz dienai, kad iekārta nodota ekspluatācijā, atbalsta saņēmējam atbalsts netiks izmaksāts.

(14) Atbalstu izmaksās valdības īpašumā esošs darījumu partneris Low Carbon Contracts Company Ltd, ko finansē, izmantojot likumā noteiktas nodevas, ar kurām apliek visus licencētos elektroenerģijas piegādātājus, pamatojoties uz piegādātāju tirgus daļu, ko aprēķina, ņemot vērā klientu elektroenerģijas patēriņu. Elektroenerģijas piegādātājiem būs jāsedz saistību izmaksas no pašu resursiem, taču vispārējās cenu noteikšanas stratēģijas ietvaros šīs izmaksas būs atļauts novirzīt uz patērētājiem.

2.3. Atbalsta veids, ilgums un ražošanas izmaksas

(15) Atbalsts elektroenerģijai, kas saražota atbilstīgi paziņotajam projektam, tiks piešķirts kā mainīgā piemaksa (zināms kā cenas starpības līgums jeb CSL), ko aprēķina kā starpību starp iepriekš noteiktu cenu (norunas cenu) un elektroenerģijas tirgus cenas aplēsi (atsauces cenu). Atsauces cena ir cena, kuras pamatā ir nestandartizētu nākotnes darījumu vairumtirgus elektroenerģijas cenas noteiktā laikposmā. Atbalsta saņēmējs gūs ienākumus, pārdodot savu elektroenerģiju tirgū (8), bet, ja vidējā vairumtirdzniecības elektroenerģijas cena būs zemāka par norunas cenu, atbalsta saņēmējs saņems papildu piemaksu starpības apmērā no valdības īpašumā esoša darījumu partnera Low Carbon Contracts Company Ltd (“CSL darījuma partneris”). Tomēr atbalsta saņēmējs joprojām būs pakļauts riskam nesasniegt atsauces cenu un prognozētos pārdošanas apjomus (9). Neatkarīgi no iekārtas nodošanas ekspluatācijā dienas atbalsta maksājumi beigsies 2027. gada 31. martā.

(16) Tādēļ atbalstu šim projektam aprēķina, pamatojoties uz administratīvi noteiktu norunas cenu. Apvienotā Karaliste noteica norunas cenas tādā līmenī, lai nodrošinātu, ka saskaņā ar FIDeR piešķirtais atbalsts kopumā atbilst tam atbalstam, ko piešķir atbilstīgi Atjaunojamu energoresursu izmantošanas pienākuma shēmai (10), tādējādi nodrošinot vienmērīgu pāreju starp abām atbalsta shēmām.

(17) Lai aprēķinātu norunas cenu, kas paredzēta tādām biomasas pārveides iekārtām kā Drax iekārta, Apvienotā Karaliste ņēma vērā elektroenerģijas izlīdzinātās izmaksas (levelised costs of electricity – LCOE), kas lēstas robežās no GBP 105 par MWh līdz GPB 115 par MWh. Apvienotā Karaliste paskaidroja, ka norunas cenas līmenis biomasas pārveides projektiem aprēķināts, ņemot vērā minimālās rentabilitātes likmes (11) 8,8 %–12,7 % robežās.

(18) Paziņotajam projektam piemērojamā norunas cena ir GBP 100 par MWh (2012. gada cenas, kas katru gadu indeksētas atbilstīgi patēriņa cenu indeksam), tādēļ tā nepārsniedz cenu robežas, ko Apvienotā Karaliste noteikusi biomasas pārveides projektiem. Izlīdzinātās izmaksas ietver jaunu spēkstaciju finansēšanas izmaksas, pamatojoties uz 10 % diskonta likmi visām tehnoloģijām. Apvienotā Karaliste informēja sīkāk par veidu, kā šīs izmaksas tika aprēķinātas, izmantoto datu avotiem un vērā ņemtajām minimālās rentabilitātes likmēm (12).

(19) Galvenie pieņēmumi, kas izmantoti, lai aprēķinātu norunas cenas, tostarp izlīdzinātās izmaksas, fosilā kurināmā cenas, faktiskās nodokļu likmes, un pieņēmumi par maksimālo pieaugumu ir uzskaitīti valdības ziņojumā par izlīdzinātajām izmaksām (13), kā arī Enerģētikas un klimata pārmaiņu ministrijas ziņojumos (14). Šajā nolūkā pieņem, ka elektroenerģijas vairumtirdzniecības cena reālā izteiksmē ir aptuveni GBP 55 par MWh un ka līdz 2020. gadam tā palielināsies līdz GBP 65 par MWh. Pamatojoties uz šo norunas cenu un sākotnējiem darbības parametriem (15), paziņotā projekta iekšējā peļņas norma (IPN) aplēsta 4,7 % apmērā (reālā izteiksmē pirms nodokļu nomaksas).

2.4. Kumulācija

(20) Apvienotā Karaliste paskaidroja, ka atbilstīgi jaunajai CSL atbalsta shēmai tie projekti, kam piešķirtas FIDeR līgumu slēgšanas tiesības, nebūs tiesīgi saņemt atbalstu par tādu pašu elektroenerģijas ražošanu. Turklāt neviens projekts, kas saņem maksājumus saskaņā ar FIDeR līgumiem, nebūs tiesīgs saņemt atjaunojamu energoresursu izmantošanas pienākuma sertifikātus par tādu pašu elektroenerģijas ražošanu. Visbeidzot, atjaunojamo energoresursu ražošana, kas saņem atbalstu ar ieguldījumu līguma starpniecību, nebūs tiesīga piedalīties jaudas tirgū vai saņemt ieguldījumu atbalstu ieguldījumu līguma darbības laikā.

(21) Pamatojoties uz 20. apsvērumā izklāstītajiem noteikumiem, Apvienotā Karaliste apstiprināja, ka ne atbalsta saņēmējs, ne kāda no tā tieši vai netieši ieinteresētajām personām nav saņēmuši vai pieprasījuši un tiem nav piešķirts nekāds cits atbalsts no Apvienotās Karalistes vai jebkuras citas dalībvalsts.

2.5. Biomasas izmantošana un pieejamība

(22) Kā paskaidrots 8. apsvērumā, Drax iekārtā varēs dedzināt tikai koksnes granulas. Drax iekārtā izmantojamām koksnes granulām būs jāatbilst Apvienotās Karalistes ilgtspējības kritērijiem, tostarp vismaz 60 % siltumnīcefekta gāzu ietaupījumam (16) salīdzinājumā ar Savienības fosilo spēkstaciju vidējo intensitāti, proti, salīdzinājumā ar ogļu un gāzes spēkstaciju vidējiem rādītājiem. Šie mērķi tiks paaugstināti līdz vismaz 72 % siltumnīcefekta gāzu ietaupījumam no 2020. gada aprīļa un pēc tam vēl līdz vismaz 75 % ietaupījumam no 2025. gada aprīļa. Ilgtspējības kritērijos ir iekļauti arī noteikumi bioloģiskās daudzveidības aizsardzībai un neilgtspējīgas prakses novēršanai (17).

(23) Tika lēsts, ka vispārējais pieprasījums pēc koksnes granulām 2014. gadā bija 25 miljoni tonnu gadā (18) un 2012. gadā – 17 miljoni tonnu gadā (19). Savienībā pieprasījums pārsniedz ražošanas apjomu, un tas nozīmē, ka koksnes granulas tiek importētas. Tika lēsts, ka 2012. gadā Savienībā koksnes granulu neto imports bija 4 miljoni tonnu gadā, un bija sagaidāms, ka 2014. gadā tas palielināsies aptuveni līdz 5,3 miljoniem tonnu gadā (20).

(24) Savienībā 2014. gadā patērēja aptuveni 18,8 miljonus tonnu koksnes granulu (21). No šiem 18,8 miljoniem tonnu aptuveni 7,8 miljonus tonnu izmanto enerģijas ražošanai nozarē. Apvienotā Karaliste, 2014. gadā patērējot 4,7 miljonus tonnu, ir lielākais koksnes granulu lietotājs nozarē.

2.6. Pārredzamība

(25) Attiecībā uz ziņošanu un pārredzamību Apvienotā Karaliste ir norādījusi, ka visi ieguldījumu līgumi, kuru slēgšanas tiesības piešķirtas FIDeR procesā, ir publicēti internetā tādā kārtībā, kādā tie noslēgti (22).

2.7. Lēmums sākt oficiālu izmeklēšanas procedūru

(26) Komisija 2016. gada 5. janvārī pieņēma lēmumu sākt oficiālu izmeklēšanas procedūru par paziņotā atbalsta saderību ar iekšējo tirgu, jo īpaši ņemot vērā atbalsta proporcionalitāti un tirgus kropļojumu risku.

(27) Konkrētāk, Komisija secināja, ka nevar izslēgt kompensācijas pārmaksas risku, ņemot vērā neskaidrības pieņēmumos un pamatojoties uz jutīguma aprēķinu, ko iesniedza Apvienotā Karaliste, lai aplēstu to pārmaiņu ietekmi uz IPN, kas rodas saistībā ar spēkstacijas vidējo termisko lietderības koeficientu, slodzes koeficientu un degvielas izmaksām. Ja termisko lietderības koeficientu un slodzes koeficientu palielinātu par 5 % un degvielas izmaksas samazinātu par 5 %, IPN (pirms nodokļiem) palielinātos no aplēstajiem 4,7 % līdz vairāk nekā 15,6 %. Tādēļ Komisija pauda šaubas par kompensācijas pārmaksas neesību.

(28) Komisija pauda bažas arī par to, ka tas koksnes granulu daudzums, kas vajadzīgs, lai Drax iekārta darbotos tikai ar biomasu, varētu nepamatoti negatīvi ietekmēt citus dalībniekus koksnes granulu tirgū. Drax biomasas pārveides projekts, pamatojoties uz 2012. gada rādītājiem, patērētu aptuveni 9 % no pasaules koksnes granulu produkcijas un 16 % no Savienības patēriņa. Komisija pauda šaubas, ka tirgus varētu tikt galā ar šādu pieprasījuma pieaugumu bez pārmērīgiem tirgus kropļojumiem.

(29) Turklāt Komisija norādīja, ka koksnes biomasai kā izejvielai ir dažādi izmantojuma veidi. Palielinātais pieprasījums pēc koksnes granulām varētu radīt kropļojumus arī koksnes šķiedras tirgū, ietekmējot citas nozares, piemēram, celulozes un papīra vai kartona ražošanu. Ņemot vērā Drax biomasas pārveides projekta apjomu, Komisija nevarēja pietiekami droši izslēgt pārmērīgu tirgus kropļojumu iespēju izejvielu tirgū (t. i., koksnes šķiedras tirgū).

3. IEINTERESĒTO PERSONU PIEZĪMES

(30) Pēc procedūras sākšanas lēmuma pieņemšanas Komisija saņēma no ieinteresētajām personām 49 piezīmes. Komisija saņēma piezīmes arī no arodbiedrībām un parlamentu – gan Eiropas Parlamenta, gan Apvienotās Karalistes Parlamenta – deputātiem, kas atbalstīja Drax biomasas pārveides projektu, uzsverot paziņotā projekta ekonomisko un sociālo nozīmi. Arī Misisipi gubernators pauda atbalstu paziņotajam projektam, norādot uz minētā štata koksnes granulu ražošanas nozares priekšrocībām. Vēstules, kas atbalsta paziņoto projektu, tika saņemtas arī no vairākiem uzņēmumiem, kas darbojas dažādās nozarēs, piemēram, dzelzceļa kravas vagonu ražošanas, mežsaimniecības un koksnes granulu ražošanas nozarē (23).

(31) Kopumā piezīmes iesniedza 33 ieinteresētās personas (24), uzsverot Drax biomasas pārveides projekta pozitīvo ietekmi un to nelielo koksnes šķiedras tirgus kropļojumu risku, kuru varētu radīt paziņotais projekts. Apsvērumi skāra dažādus tematus, tostarp biomasas pieejamību un ilgtspējību, paziņotā projekta ekonomisko ietekmi, biomasas enerģijas nozīmi to atjaunojamo energoresursu enerģijas mērķu sasniegšanā, kas paredzēti Atjaunojamo energoresursu direktīvā, spēkstacijas aplēstos darbības parametrus un degvielas piegādes loģistiku.

(32) Vairākas industriālo koksnes granulu ražotāju asociācijas uzsvēra bioenerģijas ekoloģiskās priekšrocības un ASV ražoto koksnes granulu ilgtspējību. Tās uzsvēra, ka biomasai ir būtiska nozīme siltumnīcefekta gāzu emisijas samazināšanā.

(33) Eiropas Granulu padome savās piezīmēs norādīja, ka pieprasījums pēc koksnes granulām neizraisīs pārmērīgus koksnes granulu tirgus kropļojumus un neradīs traucējumus citiem biomasas lietotājiem. Tā iesniedza datus, kas pierāda, ka aplēstais koksnes granulu pieprasījuma pieaugums par sešiem miljoniem tonnu laikposmā no 2013. gada līdz 2015. gadam neradīja būtisku cenas paaugstinājumu, bet drīzāk liecināja, ka cenas kopš 2014. gada ir mazinājušās. Padome uzsvēra arī tā izvestā koksnes šķiedras daudzuma nenozīmīgumu (2,4 %), kas paredzēts koksnes granulām, salīdzinājumā ar izvesto koksnes šķiedras daudzumu, kas paredzēts citām nozarēm. Turklāt, cita starpā atsaucoties uz pētījumu (25), tā norādīja, ka koksnes granulu pieprasījuma pieaugums ir mazāks nekā pieprasījuma samazinājums celulozes tirgū.

(34) Konsultants, uzņēmums Forest2Market, iesniedza Komisijai ziņojumu (26), kas sagatavots, lai aprēķinātu un kontekstualizētu ražošanu, koksnes piegādi un cenu tendences, kas konstatētas ASV dienvidaustrumos pirms un pēc koksnes granulu ražošanas nozares rašanās. Tas konstatēja, ka koksnes granulu rūpnīcu eksporta ietekme uz koksnes krājumiem un koksnes šķiedras cenām ASV dienvidos bija minimāla un ka tad, ja koksnes granulu rūpnīcas pašas eksportē uz Savienību, nemainās ne cena, ne koksnes krājumi, ne to apsaimniekošana.

(35) Uzņēmums Forest2Market aplēsa, ka koksnes granulu papildu eksports uz Eiropas Savienību veido 1 % no kopējiem ASV dienviddaļas apaļkokmateriālu krājumiem un 0,3 % no kopējiem ASV krājumiem. Turklāt koksnes šķiedras cenas būtu, iespējams, palielinājušās bez pieprasījuma pieauguma Savienības koksnes granulu tirgos. Uzņēmums Forest2Markets noteica, ka to faktoru vidū, kas ietekmē koksnes šķiedras cenu, ir šādi elementi: a) no kokzāģētavas atliekām iegūtās šķeldas ražošanas samazināšanās mājokļu tirgus sabrukuma dēļ, kas izraisīja palielinātu pieprasījumu pēc apaļkokmateriāliem, b) spēcīgas novirzes no vidējā ilgtermiņa nokrišņu daudzuma un c) zemes īpašumtiesību maiņa.

(36) Uzņēmums Forest2Markets sniedza arī datus par koksnes krājumiem. Saskaņā ar šiem datiem vidējais piegādāto atlieku daudzums laikposmā no 2007. gada līdz 2014. gadam bija par 21 % mazāks nekā piegādāto atlieku daudzums laikposmā no 2000. gada līdz 2006. gadam, izraisot priedes atlieku cenu paaugstinājumu par 12,5 % un lapkoku atlieku cenu paaugstinājumu par 10,7 % salīdzinājumā ar vidējiem rādītājiem šajos divos laikposmos. Saskaņā ar uzņēmuma Forest2Market teikto tas liecina, ka kokzāģētavas atlieku pieejamības samazināšanās ietekmē koksnes cenas.

(37) Biomasas tirgotājs, uzņēmums Evolution Markets, sniedza informāciju par koksnes granulu tūlītēju darījumu tirgu. Saskaņā ar uzņēmuma Evolution Markets teikto iepriekšējo 24 mēnešu laikā koksnes granulu tūlītēju darījumu tirgus ir piedzīvojis zināmu nestabilitāti, bet 2016. gadā industriālo koksnes granulu tūlītējā cena sasniedza zemāko līmeni vēsturē. Koksnes granulu tūlītēju darījumu tirgus ir arī ļoti nelikvīds, un to koksnes granulu daudzums, kuras tirgo atbilstīgi tūlītēju darījumu tirgus nosacījumiem, joprojām ir neliels, salīdzinot ar to koksnes granulu daudzumu, kuras tirgo atbilstīgi ilgtermiņa līgumiem. Saskaņā ar uzņēmuma Evolution Markets teikto, lai gan tūlītējā cena pašlaik ir lētāka nekā ilgtermiņa līgumos noteiktā, ļoti grūti būtu iepirkt pietiekamu daudzumu granulu, lai apmierinātu kaut pusi no Drax iekārtas patēriņa prasībām.

(38) Citas ieinteresētās personas, kas atbalsta Drax biomasas pārveides projektu, izvirzīja argumentus, kas ir līdzīgi 33.–37. apsvērumā minētajiem apsvērumiem. Vairākas personas (27) apgalvoja, ka koksnes granulu rūpnīcas galvenokārt izmantos atliekas un zemas kvalitātes koksnes šķiedras. Dažas no šīm ieinteresētajām personām (28) apgalvoja, ka koksnes granulu ražošanas nozarei ir viszemākā maksātspēja, lai norēķinātos par koksnes šķiedrām, un ka tādēļ konkurence ar tradicionālajām nozarēm būs ierobežota.

(39) Citas ieinteresētās personas (29) apgalvoja, ka koksnes granulu ražošanas nozare izmanto tikai nelielu daļu no kopējiem koksnes krājumiem ASV dienvidaustrumos. Tādēļ koksnes granulu ražošanas nozare viena pati nenosaka mežsaimniecības nozares dinamiku ASV dienvidaustrumos un tai nav ietekmes vai ir neliela ietekme uz cenām. Tādējādi nav pārliecinošu pierādījumu, kas pamatotu argumentu, ka koksnes granulu eksporta tirgus ir izraisījis papīra vai iepakojuma fabriku slēgšanu (30).

(40) Dažas ieinteresētās personas (31) apgalvoja, ka ilgtermiņa līgumi, kas vajadzīgi, lai nodrošinātu Drax biomasas pārveides iekārtas piegādes ķēdi, ir dārgāki nekā koksnes granulas no tūlītēju darījumu tirgus, kas nav pietiekami likvīds, lai apgādātu šāda mēroga projektu. ASV Industriālo koksnes granulu asociācija (the US Industrial Wool Pellet Association – USIPA) norādīja, ka starp ASV un Eiropas Savienību pastāv tikai ierobežota koksnes šķiedras un koksnes produktu tirdzniecība. Tādēļ pārmērīgu kropļojumu iespējas ir ierobežotas.

(41) Saskaņā ar vairāku ieinteresēto personu teikto koksnes granulu ražošanas nozares pieprasījums ir izdevīgs mežsaimniecības nozarei, kuru ietekmē tradicionālo nozaru lejupslīde (32). Tāpēc tā nav uzskatāma par tādu, kas rada pārmērīgus kropļojumus. Uzņēmums Westervelt iesniedza Forest Research ziņojumu (33), kurā novērtēts koksnes izmantojuma netiešas maiņas risks (indirect wood use change – IWUC) (34). Minētajā ziņojumā secināts, ka ASV dienvidaustrumos IWUC risks ir neliels, jo ir sagaidāmi ievērojami biomasas pārpalikumi un jaunām koksnes granulu rūpnīcām ir ierobežota maksātspēja, lai norēķinātos par koksni, salīdzinājumā ar pašlaik uzstādīto pārstrādes jaudu.

(42) ASV Tirdzniecības ministrijas Starptautiskās tirdzniecības pārvalde (International Trade Administration – ITA) iesniedza tirdzniecības datus par ASV koksnes granulu eksportu. ITA neizdarīja no šiem datiem nekādus secinājumus, bet norādīja uz ASV Lauksaimniecības ministrijas galvenā ekonomista emuārrakstu, kurā izcelta koksnes granulu ražošanas pozitīvā ekonomiskā ietekme.

(43) Trīs ieinteresētās personas apgalvoja, ka atbalsts Drax biomasas pārveides projektam varētu būt par iemeslu kompensācijas pārmaksai un koksnes šķiedras tirgus kropļojumiem. Uzņēmums Renewable Energy Systems Ltd (RES) apgalvoja, ka Drax spēkstacijas darbības parametri nav pienācīgi novērtēti, un jo īpaši pieminēja neto slodzes koeficientu. Tas ieteica ieviest zaudējumu apvērses klauzulu un ierobežojumu attiecībā uz MWh daudzumu, par ko saņem atbalstu. RES arī norādīja, ka konkursa procedūra varētu samazināt norunas cenu.

(44) Uzņēmums Fern septiņu organizāciju vārdā (35) iesniedza piezīmes, kurās norādīts, ka zemās aplēses, kas izmantotas slodzes koeficientam, un augstās aplēses par degvielas izmaksām būs par iemeslu kompensācijas pārmaksai. Turklāt šajās piezīmēs norādīts, ka Drax biomasas pārveides projekts tā lielā mēroga dēļ varētu kropļot koksnes šķiedras tirgu. Šajos iesniegtajos dokumentos tika apstrīdēti arī paziņotajā projektā iekļautie apgalvojumi par CO2 ietaupījumiem.

(45) Turklāt uzņēmums Fern, atsaucoties uz konsultanta RISI datiem, norādīja, ka laikposmā no 2011. gada līdz 2015. gadam ASV dienvidos cenas paaugstinājās par 27 % skujkoku koksnei un par 56 % lapkoku koksnei. Iesniegtajos dokumentos uzņēmums Fern atsaucās uz neatkarīgā konsultanta FORISK tirgus analīzi (36). Šajā analīzē pieņemts, ka laikposmā no 2014. gada līdz 2019. gadam vispārējais koksnes šķiedras pieprasījums industriālo koksnes granulu ražošanai palielināsies no 10,6 līdz 25 miljoniem tonnu gadā, taču nav ņemta vērā kokzāģētavas atlieku ietekme. Nobeigumā šis uzņēmums konstatēja, ka ASV dienvidaustrumos celmu nauda (37) varētu palielināties par 30 %–40 %.

(46) Atsevišķi iesniegtos dokumentos uzņēmums Biofuelwatch atkārtoja, ka atbalsts Drax biomasas pārveides projektam varētu būt par iemeslu kompensācijas pārmaksai sakarā ar nepietiekami novērtētu slodzes koeficientu un pārvērtētām degvielas izmaksām. Šajos iesniegtajos dokumentos tas arī apgalvoja, ka, ņemot vērā tā lielumu, paziņotais projekts varētu kropļot tirgu ASV dienvidaustrumos un Dienvidamerikā, kur Drax iepirktu aptuveni 16 % degvielas, un norādīja uz zemes piesavināšanās risku, ko rada darbību nepietiekamā regulēšana Dienvidamerikā.

(47) Trīs ieinteresētās personas (38) atbalstīja viedokli, ka Drax biomasas pārveides projekts var kropļot konkurenci koksnes šķiedras izejvielu tirgū. AFPA iesniedza aplēses par koksnes granulu ražošanu un eksportu ASV dienvidaustrumos, pamatojoties uz neatkarīgā konsultanta RISI veikto pētījumu. Laikposmā no 2012. gada līdz 2015. gadam koksnes granulu eksports uz Eiropas Savienību palielinājās no 1,8 līdz 4,5 miljoniem tonnu gadā. Saskaņā ar RISI prognozēm eksports varētu vēl vairāk palielināties, proti, 2019. gadā līdz 10,6 miljoniem tonnu gadā. 1. attēlā norādīts aplēstais ASV koksnes granulu ražošanas apjoms. 1. attēls Aplēstais ASV koksnes granulu ražošanas apjoms (miljoni īso tonnu, avots: RISI).

(48) Saskaņā ar AFPA teikto koksnes granulu ražošanas pieaugums jau tagad ir par iemeslu celmu naudas palielinājumam ASV dienvidaustrumos. 2. attēlā norādīti AFPA iesniegtie dati par apaļkokmateriālu celmu naudu ASV dienvidaustrumos par laikposmu no 2006. gada līdz 2015. gadam. 2. attēls Apaļkokmateriālu celmu nauda ASV dienvidaustrumos (USD par kordu, avots: RISI).

(49) RISI pētījums ietver arī ASV dienvidaustrumos saražoto koksnes granulu izmaksu (39) un to eksporta uz Apvienoto Karalisti detalizētu iedalījumu. Pamatojoties uz šiem datiem, RISI aplēsa atbalsta saņēmēja maksimālo maksātspēju par koksnes šķiedrām atbilstīgi CSL līgumam. Spēkstacija, kas saņem CSL norunas cenu GBP 105 par MWh, būtu spējīga maksāt līdz USD 275 par tonnu koksnes granulu. Uzskaitot transportēšanu, ražošanu un izciršanu, celmu nauda sasniedz USD 57,9 par tonnu un varētu 4,7 reizes pārsniegt vidējo celmu naudu. Tādēļ atbalsta saņēmējs spētu būtiski samazināt cenu citiem koksnes šķiedru lietotājiem.

(50) Turklāt RISI aplēsa, ka ASV dienvidos ražoto koksnes granulu sastāvā ietilpst 64 % skujkoku apaļkokmateriālu, 12 % lapkoku apaļkokmateriālu, 12 % kokzāģētavas atlieku un 12 % meža biomasas, proti, meža atlieku vai ciršanas atlieku materiāls, kas ir pārāk mazs vai nekvalitatīvs, lai to izmantotu celulozes ražošanai. Tāpēc šīs koksnes granulas varētu būt lielā mērā izgatavotas no materiāla, ko izmanto arī citas nozares.

(51) Arī uzņēmums Graphic Package International Inc. (GPII) ziņoja, ka koksne, ko ASV dienvidaustrumos izmanto koksnes granulu ražošanai, lielākoties ir apaļkokmateriālu izmēra apaļkoki un kokzāģētavu atliekas, meža atliekām veidojot tikai nelielu daļu no kopējās vajadzīgās koksnes, proti, mazāk nekā 20 %. Tiek prognozēts, ka meža produktu ražošanas nozares koksnes šķiedras patēriņš ASV dienvidos pieaugs no 170 miljoniem sausas masas metrisko tonnu 2014. gadā līdz 182 miljoniem tonnu 2019. gadā, proti, pieaugums būs aptuveni 1,4 % gadā.

(52) Uzņēmums GPII, atsaucoties uz konsultanta Forest2Market datiem, arī piebilda, ka tas, ka koksnes granulu ražošanas nozare sāka vairāk izmantot koksnes šķiedru, palielināja celmu naudu ASV dienvidaustrumos. Uzņēmums GPII ziņoja, ka priedes apaļkokmateriālu celmu nauda ASV dienvidos vidēji palielinājās par 11 % 2013. gadā un par 10 % 2014. gadā.

(53) Uzņēmums GPII iesniedza kartes ar pašreizējām un plānotām koksnes granulu rūpnīcām, kas atrodas netālu no divām tā kartonfabrikām. Tā kā attiecīgajā apgabalā vairākas celulozes, papīra un koksnes izstrādājumu fabrikas ir slēgtas, koksnes granulu rūpnīcu skaits pārsniedz slēgto celulozes, papīra un koksnes izstrādājumu fabriku skaitu. Tādēļ uzņēmums GPII apgalvo, ka šīs koksnes granulu rūpnīcas rada papildu traucējumus.

(54) Visbeidzot, uzņēmums GPII iesniedza arī ASV Lauksaimniecības ministrijas finansētu pētījumu (40) par koksnes granulu eksporta ietekmi uz koksnes šķiedras cenām ASV dienvidaustrumos. Saskaņā ar minēto ziņojumu laikposmā no 2016. gada līdz 2017. gadam bioenerģijas vajadzībām ASV dienvidos izmantos 40 miljonus GST (kas atbilst 16,9 miljoniem metrisko tonnu sausas masas), tostarp 8,4 miljonus tonnu koksnes granulu. Tādēļ uzņēmums Drax Power Limited uzskata, ka atsevišķu koksnes veidu – proti, par zāģmateriālu neizmantojamas priedes – celmu nauda varētu palielināties vairāk nekā divas reizes.

(55) Uzņēmums Westrock, atsaucoties uz RISI pētījumu, arī norādīja, ka ASV dienviddaļā ražotajās koksnes granulās meža biomasas atliekas nepārsniegs 12 %. Pamatojoties uz RISI pētījumu, uzņēmums Westrock arī apgalvoja, ka tiek prognozēts, ka katru gadu līdz 2019. gadam koksnes granulu ražotāju koksnes šķiedras patēriņš pieaugs par 14 %. Tiek arī prognozēts, ka tajā pašā laikposmā kopējā koksnes šķiedras piegāde pieaugs tikai par 2,0 % gadā. Tas, iespējams, varētu ievērojami palielināt celmu naudu, tādējādi kaitējot tradicionālajām mežrūpniecības nozarēm.

4. APVIENOTĀS KARALISTES PIEZĪMES

(56) Atbildot uz lēmumu sākt oficiālu izmeklēšanu, Apvienotā Karaliste iesniedza atjauninātu informāciju par Drax biomasas pārveides iekārtas darbības parametriem. Vidējās slodzes koeficients tika palielināts no 70,5 % līdz 78 %. Apvienotā Karaliste paskaidroja, ka Drax spēkstacijas aplēstā pieejamība atspoguļo tādu pieredzi, kas gūta darbā ar līdzīgu iekārtu, kuras pārveidota, lai varētu darboties ar biomasu, un ko pamato neatkarīgs atzinums. Tomēr Apvienotā Karaliste pagarināja spēkstacijas plānoto darbības laiku – ja tā ir tehniski pieejama – no 84,1 % līdz 93,3 % no pieejamā laika gadā. Tas bija saistīts ar to zemāko bruto slodzes koeficientu izslēgšanu, kas tika iekļauti, ņemot vērā iespējamos degvielas piegādes ierobežojumus. Minētā koeficientu izslēgšana atspoguļo lielāku pārliecību par iespējām noslēgt līgumus par koksnes granulu pietiekamu piegādi un pārvaldīt biomasas pārpalikuma risku spēkstacijas ekspluatācijas termiņa beigās.

(57) Turklāt Apvienotā Karaliste pārskatīja aplēses par Drax biomasas pārveides termisko lietderības koeficientu, apstiprinot iepriekšējās termiskā lietderības koeficienta aplēses 38,6 % apmērā, jo šis rādītājs atspoguļo biomasas pārveides projektos gūto pieredzi, ko pamato Drax saņemtie neatkarīgie atzinumi.

(58) Apvienotā Karaliste iesniedza arī atjauninātu degvielas piegādes izmaksu iedalījumu. Pašlaik tiek lēsts, ka vidējās degvielas izmaksas ir GBP 8,18 par GJ, proti, tās ir samazinājušās no GBP 8,40 (41) par GJ. Degvielas izmaksu jaunajās aplēsēs ņemti vērā papildu koksnes granulu līgumi, vairāku ar degvielu saistītu izmaksu optimizācija un makroekonomikas rādītāju maiņa. Jo īpaši Apvienotā Karaliste norāda, ka koksnes granulu tūlītēju darījumu tirgus nav pietiekami likvīds, lai uz to varētu paļauties lielas biomasas pārveides iekārtas.

(59) Cenas, kuru pamatā ir koksnes granulu ilgtermiņa piegādes līgumi, parasti ir augstākas nekā tūlītējā cena. Iesniegtajos atjauninātajos dokumentos degvielas izmaksu pamatā tagad ir vidējais svērtais lielums, kuru veido spēkā esošie ilgtermiņa līgumi, kas attiecas uz apmēram 77 % no koksnes granulu pieprasījuma, vēl nepabeigtie ilgtermiņa līgumi, kas attiecas uz aptuveni 15 % no koksnes granulu pieprasījuma, un aplēstās tūlītējās cenas, kas attiecas uz 7 % no koksnes granulu pieprasījuma. Tiek lēsts, ka degvielas transportēšanas izmaksas, piemēram, Apvienotās Karalistes ostas izmaksas, Apvienotās Karalistes dzelzceļa izmaksas, glabāšanas, ilgtspējības izmaksas, riska ierobežošanas un ārvalstu valūtas maiņas izmaksas, ir GBP 1,49 par GJ. Tāpēc Apvienotās Karalistes ostā nogādāto biomasas koksnes granulu izmaksas varētu sasniegt GBP […] par GJ, kas nepārsniedz GBP […] par GJ un atbilst GBP […] par GJ. Tas varētu atspoguļot koksnes granulu izmaksas USD 181 par tonnu (tostarp apdrošināšanas un transporta izmaksas (costs of insurance and freight – CIF). Apvienotā Karaliste arī paskaidroja, ka šī cena atbilst ASV piegādātāju norādītajām izmaksām, kuras tiek lēstas robežās no GBP 6,27 par GJ līdz GBP 8,24 par GJ (kā aplēsa neatkarīgais konsultants Ricardo Energy & Environment).

(60) Apvienotā Karaliste uzsvēra, ka Drax spēkstacijas darbības parametru aplēses ir ticamas, jo tās pārbaudīja neatkarīgi eksperti (42). Turklāt Apvienotā Karaliste norādīja, ka trīs darbības parametri nav korelēti. Tāpēc ir maz ticams, ka 20 gadu laikā varētu notikt plašas un vienlaicīgas pārmaiņas peļņas palielināšanas virzienā.

(61) Saskaņā ar Apvienotās Karalistes teikto šīs tendences būtiski ietekmēja Drax biomasas pārveides projekta rentabilitāti. Pamatojoties uz stabiliem parametriem un ievērojot minimālās rentabilitātes likmju robežas, aplēstais IPN reālā izteiksmē pirms nodokļu nomaksas šobrīd ir [4–12] %.

(62) Apvienotā Karaliste apstiprināja, ka atbalsta saņēmējs neiepirks koksnes šķiedru no veco mežu audzēm. Saskaņā ar Apvienotās Karalistes Kokmateriālu standarta noteikumu prasībām koksne tiks ņemta tikai no izstrādes mežiem, kas tiek ilgtspējīgi un aktīvi pārvaldīti.

(63) Attiecībā uz atbalsta saņēmēja nodomu iepirkt koksnes granulas no Dienvidamerikas Apvienotā Karaliste paskaidroja, ka Brazīlijā iegūtais materiāls nāks no viena uzņēmuma, kas reģistrēts dienvidu štatā Riugrandi du Sula. Zināms daudzums koksnes šķiedras pārpalikuma tiks izmantots koksnes granulu ražošanai. Iepērkamo materiālu vai nu sertificēs, izmantojot Mežu uzraudzības padomes (Forest Stewardship Council – FSC) mežu apsaimniekošanas sistēmu, vai arī tas tiks sertificēts kā FSC kontrolēta koksne un koksnes granulu uzņēmums saņems FSC pārraudzības ķēdes sertifikātu. Apvienotā Karaliste apstiprināja, ka uzņēmumu un tā darbības ir pārbaudījis neatkarīgs revidents, lai nodrošinātu, ka tas atbilst Apvienotās Karalistes ilgtspējības un juridiskajām prasībām attiecībā uz biomasu.

(64) Sniedzot atbildi par AFPA datiem attiecībā uz koksnes granulu sastāvu, Apvienotā Karaliste paskaidroja, ka koksnes šķiedra, kas iegūta, veicot mežsaimniecības darbus, veido nedaudz vairāk par 80 % no ASV koksnes granulu rūpnīcu izejvielām. Apvienotā Karaliste norāda, ka šis rādītājs atbilst RISI sniegtajiem datiem, ja izmanto salīdzināmas definīcijas dažādiem koksnes veidiem.

(65) Apvienotā Karaliste iesniedza arī datus par ASV koksnes granulu ražošanas nozares relatīvo lielumu. Saskaņā ar uzņēmuma Forest2Market veikto analīzi (43) laikposmā no 2000. gada līdz 2014. gadam ASV dienvidos koksnes krājumi pieauga par gandrīz 1,2 miljardiem tonnu. Laikposmā no 2008. gada līdz 2014. gadam koksnes granulu eksporta nozare minētajā apgabalā pieauga no nulles līdz 3,6 miljoniem tonnu. Tas veido 0,3 % no kopējiem priedes apaļkokmateriālu krājumiem ASV dienvidos un 0,09 % no kopējiem priedes koksnes krājumiem, t. i., apaļkokmateriāliem un zāģmateriāliem.

(66) Drax biomasas pārveides iekārtai vajadzīgā koksnes šķiedra ir 2,4 miljoni tonnu koksnes granulu, kas veido 0,2 % no kopējiem lapkoku apaļkokmateriāla krājumiem un 0,06 % no kopējiem lapkoku koksnes krājumiem, proti, apaļkokmateriāliem un zāģmateriāliem. Ņemot vērā visus patērētājus, 2014. gadā ASV dienvidos kopumā tika izvesti 250,2 miljoni tonnu koksnes šķiedru jeb 3,3 % no kopējiem koksnes krājumiem.

(67) Attiecībā uz koksnes granulu rūpnīcu atrašanās vietu (sk. uzņēmuma GPII iesniegtos dokumentus) Apvienotā Karaliste uzskata, ka jaunas koksnes granulu rūpnīcas jāizvieto apgabalos, kur tām nebūs tieši jākonkurē ar citiem koksnes izejvielu lietotājiem, lai nodrošinātu finansējumu šo rūpnīcu būvniecībai. Atsaucoties uz konsultanta Forest2market ziņojumu (44), Apvienotā Karaliste uzskata, ka koksnes granulu rūpnīcu atrašanās vieta ir atkarīga no vairākiem faktoriem, piemēram, brīva pieprasījuma, ekonomiskās attīstības stimuliem, nodokļu atlaidēm, šķiedru piegādes un cenas, šķiedru piegādes tuvuma un dziļūdens ostu apkalpojošas dzelzceļa infrastruktūras tuvuma. Ziņojumā norādīts, ka 61 % no ASV dienvidos izvietoto koksnes granulu rūpnīcām atrodas vairāk nekā 30 jūdžu attālumā no konkurenta. Tajā pašā ziņojumā arī konstatēts, ka visas apsekotās koksnes granulu rūpnīcas atrodas aptuveni 65 jūdžu attālumā no konkurenta. Saskaņā ar šo ziņojumu tā ir ierasta prakse arī citiem koksnes šķiedru lietotājiem, kas vēsturiski nav darbojušies, nepastāvot nekādai konkurencei. Vienlaikus 72 % Forest2Markets apsekoto koksnes granulu eksportētājrūpnīcu atrodas 65 jūdžu attālumā no kādas slēgtās ražotnes, un tas liecina, ka koksnes granulu eksportētājrūpnīcas ir izvietotas slēgto ražotņu tuvumā.

(68) Ņemot vērā uzņēmuma FORISK un ASV Lauksaimniecības ministrijas pētījumus, kas sasaista biomasas plašāku izmantošanu ar celmu naudas pieaugumu, Apvienotā Karaliste norādīja, ka koksnes granulu ražošanas prognozes ir pārspīlētas. Piemēram, uzņēmuma GPII iesniegtajā ASV Lauksaimniecības ministrijas pētījumā tiek pieņemts, ka līdz 2017. gadam ASV dienvidu piekrastes daļā pieprasījums pārsniegs 40 miljonus GST koksnes šķiedras, pieaugot no aptuveni 20 miljoniem GST (2015. gads). Tādējādi līdz 2017. gadam tikai ASV dienvidu piekrastes daļā vien tiks saražoti aptuveni 18 miljoni tonnu koksnes granulu. Šis rādītājs ievērojami pārsniedz uzņēmuma FORISK iesniegtās aplēses, ka līdz 2019. gadam saražos 11,6 miljonus tonnu. Turklāt citi faktori, piemēram, atlieku pieejamības pieaugums, netiek ņemti vērā.

(69) Attiecībā uz apgalvojumiem par atbalsta saņēmēja maksātspēju, lai norēķinātos par koksnes šķiedru, Apvienotā Karaliste norāda, ka RISI iesniegtajās aplēsēs nav ņemta vērā atjauninātā norunas cena –, t. i., GBP 100 par MWh nevis GBP 105 par MWh – un vairākas ar degvielu saistītas papildizmaksas. Atjauninātās vidējās degvielas izmaksas pirmajai iekārtai ir GBP 8,18 par GJ. Biomasas granulu izmaksas ir GBP […] par GJ, savukārt citas ar degvielu saistītas izmaksas, proti, izmaksas par ostas izmantošanu, dzelzceļa transportu, uzglabāšanu, ilgtspējības sertificēšanu, riska ierobežošanu un ārvalstu valūtas maiņu, sasniedz GBP […] par GJ (sk. iepriekš 51. apsvērumu). Apvienotā Karaliste uzskata, ka šis rādītājs iekļaujas ASV koksnes granulu piegādātāju cenu diapazonā, ko ir aplēsis neatkarīgais konsultants Ricardo Energy & Environment, proti, robežās no GBP 6,27 par GJ līdz GBP 8,24 par GJ.

(70) Apvienotā Karaliste norādīja, ka reģistrētās celmu naudas neseno pieaugumu ir veicinājuši citi faktori, tostarp kokzāģēšanas atlieku piedāvājuma samazinājums pēc mājokļu tirgus sabrukuma. Lai pamatotu šo viedokli, Apvienotā Karaliste apgalvoja, ka nav redzamas saistības starp priedes vai lapkoku celmu naudas pārmaiņām un ievērojamiem koksnes granulu ražošanas apjomiem.

(71) Apvienotā Karaliste arī apgalvoja, ka rūpnieciskās koksnes apjomi, ko ASV tirgo uz Eiropas Savienību, ir ierobežoti. No kopējā ražošanas apjoma – aptuveni 270 miljoniem tonnu svaigi cirstu rūpniecisko apaļkoku – 2013. gadā ASV eksportēja uz Eiropas kontinentu aptuveni 3,3 miljonus tonnu svaigi cirstas koksnes (45). Salīdzinājumam – 2013. gadā Eiropas Savienība importēja aptuveni 31 miljonu tonnu svaigi cirstu apaļkoku un 15 miljonus tonnu svaigu šķeldu un zāģskaidu, pārsvarā no citām Eiropas valstīm. Tādēļ tikai daļēji var izmantot ar enerģijas ražošanu nesaistītas izejvielas, ko ASV tirgo uz Eiropas Savienību.

5. PASĀKUMA NOVĒRTĒJUMS

(72) Pasākums ir valsts atbalsts Līguma 107. panta 1. punkta izpratnē, ja to “piešķir dalībvalsts vai [to] jebkādā citā veidā piešķir no valsts līdzekļiem un [tas] rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm”.

(73) Kā izklāstīts procedūras sākšanas lēmumā, atbalsta saņēmējs (Drax Power Limited) saņems darbības atbalstu kā mainīgo piemaksu no valdības īpašumā esoša CSL darījumu partnera par pārveidotās iekārtas saražoto elektroenerģiju. Šis pasākums paredz atbalstu elektroenerģijas ražošanai no atjaunojamiem energoresursiem (šajā gadījumā – biomasas), ko īsteno izraudzītais atbalsta saņēmējs. Elektroenerģija tiek plaši tirgota starp dalībvalstīm. Tāpēc paziņotais pasākums var kropļot konkurenci elektroenerģijas tirgū un ietekmēt tirdzniecību starp dalībvalstīm. Turklāt šī spēkstacija konkurēs arī izejvielu tirgū par biomasas kurināmo, jo pietiekamu vietējo mežsaimniecības resursu trūkuma dēļ lielākā daļa koksnes granulu, kas vajadzīgas Drax iekārtas darbināšanai, tiks importēta no ārvalstīm (sk. iepriekš 11. apsvērumu).

(74) Komisija secina, ka paziņotais pasākums ir valsts atbalsts Līguma 107. panta 1. punkta izpratnē (46).

5.1. Atbalsta likumība

(75) Pamatojoties uz Apvienotās Karalistes sniegto informāciju, Komisija norāda, ka galīgais lēmums par ieguldījumiem vēl nav pieņemts un ka maksājumi netiks veikti pirms valsts atbalsta apstiprinājuma iegūšanas. Tāpēc Komisija uzskata, ka Apvienotā Karaliste ir izpildījusi savas saistības atbilstīgi Līguma 108. panta 3. punktam.

5.2. Atbalsta saderība

(76) Komisija norāda, ka paziņotā pasākuma mērķis ir veicināt elektroenerģijas ražošanu no atjaunojamiem energoresursiem, proti, cietās biomasas. Paziņotais pasākums ir saskaņā ar Pamatnostādnēm par valsts atbalstu vides aizsardzībai un enerģētikai 2014.–2020. gadam (turpmāk “VEAP”) (47). Tāpēc Komisija ir izvērtējusi paziņoto pasākumu saskaņā ar vispārējiem saderības nosacījumiem, kas izklāstīti VEAP 3.2. iedaļā, un saskaņā ar konkrētiem saderības kritērijiem attiecībā uz darbības atbalstu, kas piešķirts elektroenerģijas ražošanai no atjaunojamiem energoresursiem, kā izklāstīts VEAP 3.3.2.1. iedaļā.

5.2.1. Kopīgu interešu mērķis

(77) Kā secināts procedūras sākšanas lēmumā, Komisija norāda, ka paziņotais atbalsta pasākums paredzēts, lai palīdzētu Apvienotajai Karalistei sasniegt atjaunojamo energoresursu enerģijas mērķus (48) un CO2 samazināšanas mērķus, ko Eiropas Savienība noteikusi stratēģijas “Eiropa 2020” ietvaros (49). Kā norādīts 9. apsvērumā un atbilstīgi VEAP 30. punktam, 31. punktam un 33. punkta a) apakšpunktam Apvienotā Karaliste precīzi aplēsa CO2 ietaupījumus un atjaunojamo energoresursu elektroenerģijas ražošanas jaudu, kas sagaidāma no paziņotā projekta. Komisija secina, ka paziņotais atbalsta pasākums ir vērsts uz kopīgu interešu mērķa sasniegšanu atbilstīgi Līguma 107. panta 3. punkta c) apakšpunktam.

(78) Vairākas vides organizācijas paudušas bažas par paziņotā projekta ietekmi uz vidi. Apvienotā Karaliste apstiprināja, ka paziņotais atbalsts tiks piešķirts tikai biomasai, kā noteikts VEAP 19. punkta 6. apakšpunktā. Komisija atgādina, ka paziņotais atbalsts palīdzēs Apvienotajai Karalistei sasniegt Savienības klimata un enerģētikas mērķus 2020. gadam. Turklāt Komisija norāda, ka Drax biomasas pārveides iekārtas izmantotajām koksnes granulām būs jāatbilst Apvienotās Karalistes ilgtspējības kritērijiem, tostarp prasībai par obligātiem CO2 ietaupījumiem, ko aprēķina, pamatojoties uz aprites ciklu. Papildus Apvienotās Karalistes ilgtspējības kritēriji ietver noteikumus, kas paredzēti, lai novērstu arī citu negatīvu ietekmi uz vidi, piemēram, bioloģiskās daudzveidības samazināšanos.

5.2.2. Valsts iejaukšanās nepieciešamība, stimulējoša ietekme un atbalsta piemērotība

(79) Procedūras sākšanas lēmumā Komisija secināja, ka paziņotais atbalsts ir nepieciešams, ka tam ir stimulējoša ietekme un ka tas ir piemērots instruments. Jo īpaši atsaucoties uz VEAP 38., 107. un 115. punktu, Komisija norāda, ka pašreizējā politikas satvarā nav pienācīgi ņemtas vērā tirgus nepilnības, proti, nespēja enerģijas cenā iekļaut pilnīgi visus ārējos faktorus, ko rada fosilo kurināmo izmantošana, un ka bez šajā lēmumā izvērtējamā darbības atbalsta biomasas pārveides projekts nebūtu finansiāli pamatots.

(80) Atsaucoties uz VEAP 49. un 58. punktu, Apvienotā Karaliste norādīja, ka Drax pārveidotās iekārtas radītās LCOE krietni pārsniedz paredzēto elektroenerģijas tirgus cenu, kā arī iesniedza finanšu analīzi, kas pierāda, ka bez izvērtējamā atbalsta paziņotā projekta IPN būtu negatīva. Šādā situācijā tirgus dalībnieki negribētu veikt ieguldījumus Drax biomasas pārveides projektā. Tādēļ paziņotais atbalsts varētu mainīt atbalsta saņēmēja rīcību. Apvienotā Karaliste apstiprināja, ka atbalsta saņēmējam bija jāiesniedz pieteikumi un ka šie pieteikumi atbilstīgi VEAP 51. punktam tika iesniegti pirms darba sākšanas pie paziņotā projekta.

(81) Atsaucoties uz VEAP 40. un 116. punktu, Apvienotā Karaliste norādīja, ka paziņotais atbalsts ir piemērots instruments. Kā paskaidrots procedūras sākšanas lēmumā, LCOE pārsniedz paredzamo elektroenerģijas tirgus cenu un bez valsts atbalsta paredzamā IPN būtu negatīva. Lai novērstu to, ka nav pietiekamu ieņēmumu Drax spēkstacijas iekārtas pārveides finansēšanai, lai tā varētu darboties ar biomasu, Apvienotā Karaliste plāno piešķirt īpaši paredzētu valsts atbalstu, kas palīdzētu risināt ar projekta vajadzībām saistītus jautājumus, nepārsniedzot minimālās rentabilitātes likmi. Paziņotais projekts tika izraudzīts no vairākiem citiem projektiem Savienības atjaunojamo energoresursu enerģijas mērķu (50) sasniegšanai, piešķirot darbības atbalstu CSL veidā. Komisija, pieņemot lēmumu lietā SA.36196 (2014/N) (Apvienotās Karalistes elektroenerģijas tirgus reforma – Cenas starpības līgums par atjaunojamiem energoresursiem (C(2014) 5079 final) (51)), secināja, ka CSL ir piemērots instruments kopīgu interešu mērķa sasniegšanai.

(82) Tāpēc Komisija secina, ka atbalsts paziņotajam projektam ir nepieciešams, tam ir stimulējoša ietekme un tas piešķirts, izmantojot piemērotu instrumentu.

5.2.3. Proporcionalitāte

(83) Komisija atgādina, ka Apvienotā Karaliste ir aprēķinājusi, ka LCOE šādiem biomasas projektiem, kuru pamatā ir peļņas norma 10 % apmērā, ir vismaz GBP 105 par MWh (52). Komisija uzskata, ka LCOE atbilst šāda veida projektam, jo šīs izmaksas jau ir apstiprinātas iepriekšējos lēmumos (53). Apvienotā Karaliste norādīja, ka paziņotais atbalsts uz vienu enerģijas vienību nepārsniedz starpību starp LCOE un paredzamo elektroenerģijas tirgus cenu, jo norunas cena, kas atspoguļo tirgus cenu un piemaksu un ir noteikta GBP 100 par MWh, nepārsniedz LCOE (54). Turklāt Apvienotā Karaliste apstiprināja, ka paziņoto atbalstu turpinās piešķirt, kamēr ieguldījums tiks amortizēts atbilstīgi parastajiem grāmatvedības noteikumiem, un ka paziņotais atbalsts netiks summēts ar nevienu citu atbalstu.

(84) Paziņotā projekta minimālās rentabilitātes likme reālā izteiksmē pirms nodokļu nomaksas ir robežās no 8,8 % līdz 12,7 % (55), un procedūras sākšanas lēmumā Komisija to akceptēja. Tā bija saskaņā ar tām likmēm, ko Komisija iepriekš apstiprināja biomasas projektiem Apvienotajā Karalistē (56). Šajā lēmumā Komisija izvērtēs, vai projekta IPN ir ievērota minimālās rentabilitātes likme.

(85) Procedūras sākšanas lēmumā Komisija, pamatojoties uz Apvienotās Karalistes iesniegto jutīguma analīzi (57), apšaubīja to, ka saistībā ar šo valsts atbalstu netiks izmaksāta pārmērīga kompensācija. Ja termisko lietderības koeficientu un slodzes koeficientu palielinātu par 5 % un degvielas izmaksas samazinātu par 5 %, IPN (pirms nodokļiem) palielinātos no aplēstajiem 4,7 % līdz vairāk nekā 15,6 %. Komisija norādīja uz neskaidrībām šajos pieņēmumos, jo īpaši uz slodzes koeficientu, kas dažos darbības gados samazināts to loģistikas problēmu dēļ, kuras saistītas ar koksnes granulu piegādi, un degvielas izmaksu līmeni (jo piegāžu līgumi nesedza visas biomasas iekārtas piegādes prasības).

(86) Pēc procedūras sākšanas lēmuma pieņemšanas Apvienotā Karaliste iesniedza atjauninātu informāciju par paziņoto projektu, kurā jo īpaši bija pārskatīti un atjaunināti darbības parametri. Pamatojoties uz šo atjaunināto informāciju, tagad paziņotā projekta IPN pirms nodokļiem ir aptuveni [4–12] %, kas atbilst minimālās rentabilitātes likmei.

(87) Kā norādīts 11. apsvērumā, Apvienotā Karaliste izslēdza iekļautos zemākos bruto slodzes koeficientus un pēc procedūras sākšanas lēmuma pieņemšanas palielināja vidējo neto slodzes koeficientu no 71 % līdz 78 %. Apvienotā Karaliste pamatoja jauno slodzes koeficientu, salīdzinot citas līdzīgas spēkstacijas. Komisija norāda, ka pieaugums ir lielāks, nekā paredzēts jutīguma analīzē, un ka pašlaik aplēstais slodzes koeficients (78 %) atbilst tam, kas tika konstatēts līdzīgās spēkstacijās (58).

(88) Slodzes koeficienta pārskatīšana risina arī trešo personu norādītās problēmas saistībā ar zemākā slodzes koeficienta aprēķināšanu (59). Uzņēmums RES Ltd paziņoja, ka konkursa procedūra ļautu pieprasīt zemāku atbalsta summu, pamatojoties uz konkursa procedūrās gūto vispārējo pieredzi (60). Komisija norāda, ka konkursa procedūra nav vajadzīga un ka saistībā ar pašreizējo pasākumu netiks izmaksāta pārmērīga kompensācija.

(89) Attiecībā uz degvielas izmaksām, kas norādītas procedūras sākšanas lēmumā, Komisija atzīst, ka koksnes granulu piegāde paziņotajam projektam lielā mērā tiek nodrošināta, noslēdzot ilgtermiņa līgumus, kuru cenas var būt augstākas nekā tūlītējās cenas. Tomēr Komisija norādīja, ka vēl aizvien pastāv neskaidrības, jo procedūras sākšanas lēmuma pieņemšanas dienā spēkā esošie piegādes līgumi nesedza visu paziņotajam projektam vajadzīgo piegādi.

(90) Apvienotā Karaliste paskaidroja sīkāk degvielas izmaksas saistībā ar koksnes granulu pietiekamu piegādi un atjaunināja degvielas izmaksu aplēses. Degvielas izmaksas tika samazinātas no USD 8,40 par GJ līdz USD 8,18 par GJ, pārsniedzot jutīguma analīzē norādītos 5 % – USD 8,23 par GJ. Apvienotā Karaliste norādīja, ka pašlaik degvielas izmaksu aplēses pamatojas uz vairākiem ilgtermiņa līgumiem, ar kuriem tiek segta lielākā daļa koksnes granulu pieprasījuma, kā arī aplēsēm par turpmākās piegādes līgumiem un turpmāko tūlītējo cenu (61).

(91) Apvienotās Karalistes iesniegtajā dokumentācijā tika iekļauts arī sīkāks galveno izmaksu elementu iedalījums saistībā ar Drax biomasas pārveides iekārtas piegādes ķēdi, tostarp ar degvielu saistītas izmaksas, piemēram, izmaksas par ostas izmantošanu, dzelzceļa transportu, uzglabāšanu, ilgtspējības sertificēšanu, riska ierobežošanu un ārvalstu valūtas maiņu. Saskaņā ar neatkarīgo ekspertu atzinumu, ko arī iesniedza Apvienotā Karaliste, vidējās degvielas izmaksas, kas aplēstas Drax biomasas pārveides iekārtai, iekļaujas ASV koksnes granulu piegādātāju cenu diapazonā (62). Atjauninātās degvielas izmaksas atspoguļo koksnes granulu cenu (CIF) – USD 181 par tonnu –, kas atbilst arī RISI aplēsēm (63).

(92) Lai pamatotu apgalvojumu par termisko lietderības koeficientu, Apvienotā Karaliste iesniedza datus, kas pierāda, ka šāda veida biomasas pārveides projekta termiskais lietderības koeficients varētu palielināties aptuveni no 38 % līdz 39 %. Komisija norāda, ka procedūras sākšanas lēmumā šajā sakarā netika paustas nekādas īpašas šaubas, un tā uzskata, ka šis lietderības koeficients atbilst tipiskajiem lietderības koeficientiem, kas konstatēti līdzīgās spēkstacijās (64).

(93) Visbeidzot, paziņotā projekta IPN ir mainījies saistībā ar vairākiem faktoriem, tostarp saistībā ar apmēram viena atbalsta gada zaudēšanu, jo ierosinātais ieguldījumu līgums beigsies 2027. gada 31. martā neatkarīgi no pasākuma sākuma dienas, kā arī saistībā ar nelabvēlīgu valūtas kursa attīstību. Tāpēc šī IPN pārsniedz 4,7 %, kas aplēsti sākotnējā paziņojumā Komisijai. Starpība rodas, jo tika pārskatītas spēkstacijas darbības parametru aplēses.

(94) Ņemot vērā iepriekš minētos jautājumus, Komisija secina, ka paziņotā projekta aplēstās IPN pamatā ir spēkstacijas izmaksu un darbības parametru precīzas aplēses. Turklāt aplēstā IPN iekļaujas tādu minimālo rentabilitātes likmju robežās, kas paredzētas šāda veida projektam. Tādēļ šis atbalsts nav par iemeslu kompensācijas pārmaksai un ir proporcionāls, lai sasniegtu kopīgo interešu mērķi.

5.2.4. Izvairīšanās no nepamatotas negatīvas ietekmes uz konkurenci un tirdzniecību

(95) Izvērtējot valsts atbalsta pasākuma saderību, Komisijai jākonstatē, ka “atbalsta pasākumu negatīvajai ietekmei, kas izpaužas kā konkurences izkropļojumi, un ietekmei uz tirdzniecību starp dalībvalstīm jābūt ierobežotai un kompensētai ar pozitīvo ietekmi, kas izpaužas kā ieguldījumi vispārējas nozīmes mērķa sasniegšanā” (65).

(96) Atsaucoties uz VEAP 94., 95. un 96. punktu, Komisija konstatē, ka paziņotais pasākums nerada acīmredzamu negatīvu ietekmi, jo atbalsts ir proporcionāls un neizraisa tikai saimnieciskās darbības atrašanās vietas maiņu, neietekmējot vidi. Atbalsts palīdzēs pārveidot Drax iekārtu, lai tā darbotos nevis ar oglēm, bet gan ar biomasu, tādējādi palielinot atjaunojamās enerģijas īpatsvaru Apvienotajā Karalistē (66).

(97) Lai izvērtētu atbalsta pasākuma negatīvo ietekmi, Komisija galveno uzmanību pievērsa kropļojumiem, kas rodas tās paredzamās ietekmes dēļ, kura atbalstam būs uz konkurenci attiecīgajos produktu tirgos un uz saimnieciskās darbības atrašanās vietu (67).

5.2.4.1. Negatīvā ietekme uz elektroenerģijas tirgu

(98) Tā kā atbalsts tiek piešķirts elektroenerģijas ražošanai no atjaunojamiem energoresursiem, attiecīgais produktu tirgus ir elektroenerģijas tirgus. Atsaucoties uz VEAP 89. punktu, Komisija konstatē divus galvenos kropļojumus, kurus var izraisīt šis atbalsts, proti, produktu tirgus kropļojumus un ietekmi uz atrašanās vietu.

(99) Atsaucoties uz VEAP 101. punktu, Komisija norāda, ka projekta mērķis ir pārveidot iekārtu jau esošā akmeņogļu spēkstacijā. Tā kā šajā projektā tiek pārveidota esoša spēkstacija, tas nevairos atbalsta saņēmēja ražošanas jaudu elektroenerģijas tirgū. Tādēļ pasākums nepalielinās atbalsta saņēmēja ražošanas tirgus daļu.

(100) Turklāt Komisija atgādina, ka Drax biomasas pārveides iekārtas elektroenerģijas ražošanas jauda atbilst aptuveni 1,1 % no Apvienotās Karalistes elektroenerģijas ražošanas tirgus. Tādēļ šim pasākumam nebūs negatīva ietekme saistībā ar atbalsta saņēmēja tirgus varas palielināšanos.

(101) Atsaucoties uz VEAP 94.—96. punktu, Komisija uzskata, ka projekts neparedz darbības pārcelšanu, kā arī tam nevarētu būt būtiska ietekme uz konkurenci Apvienotās Karalistes elektroenerģijas ražošanas tirgū. Tāpēc Komisija secina, ka šis pasākums būtiski neietekmēs konkurenci elektroenerģijas tirgū. Turklāt paziņotais atbalsts – Apvienotās Karalistes starpsavienojumu līmeņa dēļ – neietekmēs nelabvēlīgi tirdzniecības nosacījumus iekšējā elektroenerģijas tirgū.

(102) Procedūras sākšanas lēmumā Komisija pauda šaubas par to, vai paziņotais projekts kropļo konkurenci koksnes granulu tirgū un turpmāko izpēti un ieguvi izejvielu tirgū tādā mērā, ka tas ir pretrunā kopīgām interesēm. Ņemot vērā atsevišķi paziņotā projekta īpašās iezīmes, Komisija paplašināja analīzi, ietverot tajā netiešo ietekmi uz izejvielu tirgiem, kas šeit ir sekundārie tirgi (sk. turpmāk).

5.2.4.2. Negatīvā ietekme uz koksnes granulu tirgu

(103) Vispirms Komisija norāda, ka attiecīgā Drax iekārta kā degvielu varēs izmantot tikai industriālās kvalitātes koksnes granulas. Lai gan atsevišķas spēkstacijas var daļēji aizstāt koksnes granulas ar citu kurināmo, nav paredzams, ka Drax iekārta, ņemot vērā tās konstrukciju, varēs aizstāt koksnes granulas uz citiem produktiem. Tādēļ, lai dziļāk izanalizētu konkurences un tirgus kropļojumu apmēru, ko rada attiecīgais darbības atbalsts, kurš piešķirts pārveidotās Drax iekārtas saražotajai elektroenerģijai, atbilstīgais produktu tirgus ir industriālo koksnes granulu tirgus.

(104) Tāpat kā procedūras sākšanas lēmumā, Komisija, pamatojoties uz tirdzniecības plūsmām, uz Savienību veiktā importa apjomu un tirgus izaugsmi pēdējos gados, secina, ka tirgus kropļojumu izvērtēšanai koksnes granulu tirgus attiecas ne tikai uz vienu dalībvalsti vai Eiropas Savienību, bet drīzāk būtu uzskatāms par pasaules tirgu. To apstiprina gan koksnes granulu lielais apjoms, ko importē no ārvalstīm Drax iekārtas apgādei, gan lietā SA.38762 (2014/N) izdarītais secinājums.

(105) Komisija norāda, ka patlaban lielākā daļa piegādāto koksnes granulu ir nopirkta saskaņā ar savstarpēji apspriestiem ilgtermiņa līgumiem. Turklāt šķiet, ka tirgus šķēršļi jaunām ražošanas iekārtām ir nelieli. Nesenais koksnes granulu ražošanas jaudas pieaugums gan ASV dienvidaustrumos, gan Savienībā (68) pamato šo novērojumu un Drax noslēgtos ilgtermiņa līgumus iekārtas apgādes nodrošināšanai.

(106) Ņemot vērā iepriekšējās tendences, tā arī norādīja, ka ASV dienvidaustrumos, kas paziņotajā projektā paredzēti kā koksnes granulu galvenais avots, tūlītējā cena būtiski nemainījās pēc tam, kad pieauga imports no šā reģiona uz Savienību. To apliecina arī Eiropas Granulu padomes iesniegtie dati (69).

(107) Drax iekārtas pārveide radīs koksnes granulu papildu pieprasījumu 2,4 miljonu tonnu apmērā. Tas atbilst 12,8 % no kopējā koksnes granulu patēriņa Savienībā 2014. gadā (70). Tomēr laikposmā no 2012. gada līdz 2014. gadam Savienībā gada patēriņš pieauga par gandrīz 25 % jeb 3,7 miljoniem tonnu. Turklāt strauji palielinājās koksnes granulu ražošanas jauda ASV dienvidaustrumos, un ir plānots to palielināt arī turpmāk (71).

(108) Oficiālajā izmeklēšanas procedūrā nav konstatētas nekādas norādes, kas liecinātu, ka turpmākajos gados koksnes granulu tirgus nespēs paplašināties līdzīgā tempā, lai apmierinātu Drax projekta pieprasījuma pieaugumu.

5.2.4.3. Negatīvā ietekme uz izejvielu tirgu

(109) Komisija procedūras sākšanas lēmuma 81.–84. apsvērumā norādīja, ka koksnes granulu pieprasījuma pieaugums var būt par iemeslu lielākai izejvielu tirgus – proti, koksnes šķiedras tirgus – kropļošanai.

(110) Ekonomisku apsvērumu dēļ apaļkokmateriālu pusfabrikātu ražotnes nodrošina kokmateriālu piegādi vidēji no 100 km līdz 150 km liela attāluma, kas minēts kā ražotnes aptvēruma rādiuss. Šā iemesla dēļ koksnes šķiedras ir vietējs produkts, bet granulas tiek transportētas lielos attālumos un ir pasaules tirgus prece. Tāpēc, lai izvērtētu paziņotā pasākuma ietekmi uz konkurenci un tirdzniecību, ir jānosaka, no kura vietējā tirgus koksnes granulas tiks vai varētu tikt iepirktas.

(111) Kā paskaidrots 10. apsvērumā, salīdzinot ar procedūras sākšanas lēmumu, ir precizēta Drax iekārtas degvielas piegāde, proti, 60 % no kopējā koksnes šķiedru pieprasījuma iepirks no ASV, aptuveni 13 % no degvielas pieprasījuma iepirks no Brazīlijas, 7 % no degvielas pieprasījuma iegādāsies tūlītēju darījumu tirgū, aptuveni 4 % no degvielas pieprasījuma iepirks no Baltijas valstīm Eiropā, aptuveni 15 % no degvielas pieprasījuma iegādāsies no tirgotājiem, kas atrodas ASV dienvidaustrumos. Pārējā vajadzīgā degviela tiks iepirkta no Kanādas un, iespējams, no citām dalībvalstīm. Tas nozīmē, ka apmēram 100 000 tonnu sausa materiāla gadā iepirks no citām dalībvalstīm atbilstīgi ilgtermiņa līgumiem. Tie varētu būt apmēram 0,7 % no Savienības koksnes granulu ražošanas apjoma 2014. gadā, kas tika aplēsts 13,5 miljonu tonnu apmērā (72).

(112) Komisija norāda, ka vairumu koksnes granulu iepērk no valstīm ārpus Savienības, bet izejvielu tirgus ir vietēja līmeņa tirgus. Tādējādi koksnes granulu pieprasījuma pieaugums izejvielu tirgos ietekmēs galvenokārt valstis ārpus Eiropas Savienības. Tādēļ ir maz ticams, ka paziņotais projekts ietekmēs izejvielu tirgus cenas Savienībā.

(113) Tā kā lielāko daļu projektam piegādājamo koksnes granulu importēs no ASV dienvidaustrumiem, iespējamie koksnes šķiedras izejvielu tirgus kropļojumi galvenokārt būs vērojami minētajā reģionā (73).

(114) Vairumā oficiālās izmeklēšanas procedūras laikā saņemto dokumentu ir atbalstīts viedoklis, ka industriālās koksnes granulas no ASV dienvidaustrumiem galvenokārt sastāvēs no mežsaimniecības darbos iegūtas koksnes šķiedras. Komisija norāda, ka līdz 2019. gadam aplēstais koksnes granulu ražošanas nozares pieaugums (aptuveni 14 % gadā (74)) būtiski pārsniedz tradicionālās mežsaimniecības nozares pieaugumu, kas gadā tiek lēsts aptuveni 1,4 % apmērā (75). Tomēr, ņemot vērā koksnes granulu produkcijas nelielo īpatsvaru koksnes šķiedras tirgū (76), līdz 2019. gadam kopējais izvestais daudzums palielinātos par salikto procentu likmi, proti, mazāk nekā par 1,8 % gadā. Pamatojoties uz uzņēmuma Westrock iesniegtajām aplēsēm, tiek prognozēts, ka kopējā koksnes šķiedras piegāde palielināsies par 2,0 % gadā un tādēļ nepārsniegs aplēsto pieaugumu. Tādēļ gaidāms, ka ietekme, ko rada Drax iekārtai piešķirtais atbalsts, būs neliela.

(115) Saskaņā ar Apvienotās Karalistes iesniegtajiem datiem (77) Drax iekārtai vajadzīgais izejvielu daudzums, proti, 2,4 miljoni tonnu gadā, nepārsniegs 1 % no kopējā daudzuma, kas izvests no mežiem ASV dienvidos 2014. gadā (aptuveni 250 miljoni tonnu). Tā, savukārt, ir tikai neliela daļa no kopējiem koksnes krājumiem. Pat ņemot vērā citu biomasas projektu – piemēram, Lainmutas projekta – papildu pieprasījumus, šāds zems procents neliecinās pārliecinoši par pārmērīgiem izejvielu tirgus kropļojumiem.

(116) Uzņēmums Fern un citi, kā arī uzņēmums GPII iesniedza tirgus modelēšanas pētījumus, kas liecina par celmu naudas pieaugumu, kuru izraisa koksnes granulu ražošanas pieaugums. Piemēram, saskaņā ar uzņēmuma FORISK pētījumu vispārējais industriālo koksnes granulu pieprasījuma pieaugums no 10,6 miljoniem tonnu 2014. gadā līdz 25 miljoniem tonnu 2019. gadā, neņemot vērā kokzāģētavas atlieku ietekmi, varētu palielināt celmu naudu ASV dienvidaustrumos par 30 %–40 % (78). Saskaņā ar uzņēmuma GPII iesniegto ASV Lauksaimniecības ministrijas ziņojumu līdz 2016. gadam bioenerģijas ieguvei paredzētās biomasas ražošanas pieaugums līdz 16,9 miljoniem tonnu varētu palielināt vairāk nekā divas reizes atsevišķu koksnes veidu – proti, par zāģmateriālu neizmantojamas priedes – cenas (79).

(117) Tomēr, kā norāda Apvienotā Karaliste (80), tas koksnes granulu pieprasījums, kas ir šo pētījumu pamatā, atspoguļo nevis Drax biomasas pārveides projekta pieprasījumu, bet drīzāk vispārīgas aplēses un kopējo pieprasījumu. Turklāt ASV Lauksaimniecības ministrijas pētījumā aplēstais kopējais pieprasījums ir zemāks nekā jaunākajos pētījumos norādītais pieprasījums. Piemēram, ASV Lauksaimniecības ministrijas pētījumā lēsts, ka 2015. gadā ASV dienvidaustrumos bioenerģijas ražošanai būtu jāizmanto aptuveni 13 miljoni tonnu koksnes, bet tas ir vairāk nekā ziņoja RISI, kas attiecībā uz to pašu gadu norādīja mazāk nekā 8 miljonus tonnu. Turklāt saskaņā ar ASV Lauksaimniecības ministrijas ziņojumu iespējamais cenu paaugstinājums, ko rada viss aplēstais pieprasījums, būtu ierobežots arī laikā, jo koksnes krājumu apsaimniekotāji reaģētu uz šādu pieprasījuma pieaugumu.

(118) Vairākas trešās personas norādīja, ka koksnes granulu ražošanas pieaugums jau tagad ir par iemeslu celmu naudas pieaugumam ASV dienvidaustrumos. Piemēram, uzņēmums GPII atsaucas uz konsultanta Forest2Market datiem, lai pamatotu apgalvojumu, ka priedes apaļkokmateriālu celmu nauda ASV dienvidos vidēji palielinājās par 11 % 2013. gadā un par 10 % 2014. gadā. Uzņēmums Fern un citi ziņoja, ka laikposmā no 2011. gada līdz 2015. gadam cenas ASV dienviddaļā ir pieaugušas par 27 % skujkoku koksnei un par 56 % lapkoku koksnei. AFPA arī ir paudusi līdzīgus apgalvojumus (81).

(119) Komisija šajā sakarā norāda, ka ilgākā laika posmā vidējā celmu nauda nepārsniedz vēsturiski noteiktās robežas (82). Turklāt uzņēmuma Forest2Market iesniegtajos dokumentos (83) secināts, ka konstatēto cenu paaugstinājumu ir veicinājuši vairāki faktori. Jo īpaši uzņēmums Forest2Market norādīja uz tādiem veicinošiem faktoriem kā kokzāģētavas atlieku ražošanas samazināšanās, meteoroloģiskie apstākļi un zemes īpašumtiesību maiņa. Uzņēmums Forest2Market secināja, ka “pastāv iespējamība, ka koksnes šķiedras cenas būtu paaugstinājušās arī bez pieprasījuma pieauguma granulu eksporta tirgū…” (84). Tāpēc šķiet, ka laika gaitā paaugstinātā celmu nauda ir vairāku tirgus norišu rezultāts.

(120) Attiecībā uz apgalvojumiem par atbalsta saņēmēja maksātspēju, norēķinoties par šķiedru (85), Komisija norāda, ka saistībā ar degvielas izmaksu pārskatīšanu un samazināšanu (86) koksnes granulu cena ir USD 181 par tonnu (CIF). Tas atbilst RISI norādītajai koksnes granulu cenai (CIF) (87).

(121) Attiecībā uz koksnes granulu rūpnīcu atrašanās vietu Komisija norāda uz konstatējumu, ka eksporta koksnes granulu rūpnīcas, kas patlaban darbojas ASV dienvidaustrumos, parasti atrodas 65 jūdžu rādiusā viena no otras un pārsvarā 30–65 jūdžu rādiusā (88). Tādējādi šādu koksnes granulu rūpnīcu aptvēruma teritorija pārklāsies ar citu konkurējošo nozaru aptvēruma teritoriju. Tomēr Komisija norāda, ka lielākā daļa šādu eksporta koksnes granulu rūpnīcu atrodas 65 jūdžu robežās no slēgta kokapstrādes uzņēmuma. Turklāt tika noskaidrots, ka, lai noteiktu koksnes granulu rūpnīcas atrašanās vietu, tiek ņemti vērā vairāki apsvērumi. Saskaņā ar Apvienotās Karalistes minēto ziņojumu (89) lielākā daļa celulozes un papīra fabriku, kas slēgtas ASV dienvidaustrumu reģionā, tā rīkojās līdz 2010. gadam, tādējādi apliecinot nelielu saistību ar koksnes granulu ražošanas nozares izaugsmi (90).

(122) Visbeidzot, Poyry ziņojumā (91) aplūkots negodīgas konkurences risks, kas pastāv koksnes šķiedru jomā starp koksnes granulu ražošanas nozari un tradicionālajām nozarēm, kas izmanto koksnes šķiedras. Šajā ziņojumā tika ņemts vērā ne tikai tas koksnes granulu pieprasījums, ko rada atbalstītā Drax biomasas pārveides iekārta, bet arī citu spēkstaciju, tostarp Lainmutas spēkstacijas, pieprasījums. Ziņojumā secināts, ka pašreizējo un plānoto koksnes granulu rūpnīcu jaudai ASV dienvidaustrumos vajadzētu būt pietiekamai, lai apmierinātu pieaugošo koksnes granulu pieprasījumu, un ka IWUC riskam vajadzētu būt nelielam.

(123) Tādēļ jāsecina, ka nav paredzams, ka paziņotais pasākums radīs pārmērīgus kropļojumus izejvielu tirgū. Jo īpaši Komisija norāda, ka vietējie tirgus kropļojumi, ciktāl tie varētu notikt, vērojami ASV dienvidaustrumos un ka tāpēc tiem ir tikai neliela ietekme, ja tāda ir, uz tirdzniecību starp dalībvalstīm. Šajā sakarā tiek arī atgādināts, ka paziņotais atbalsts tiks piešķirts elektroenerģijas ražošanai no cietās biomasas un ka atbalsta jebkāda ietekme uz izejvielu tirgu būs netieša.

5.2.4.4. Līdzsvara pārbaude

(124) Kā izklāstīts VEAP 97. punktā par valsts atbalsta pasākumiem, kas ir mērķtiecīgi vērsti uz tirgus nepilnību, kuru plānots novērst, risks, ka atbalsts pārmērīgi kropļos konkurenci, ir mazāks. Komisija norāda, ka paziņotais atbalsts ir vērsts tieši uz to, lai Savienības klimata un enerģētikas mērķi 2020. gadam tiktu sasniegti samērīgā un piemērotā veidā. Tāpēc, kā paskaidrots 5.2.4.1. iedaļā, pārmērīgu kropļojumu risks attiecībā uz konkurenci elektroenerģijas tirgū arī ir mazāks. Kā izklāstīts 5.2.4.2. iedaļā, Komisija nekonstatēja pārmērīgus kropļojumus ne attiecīgajā koksnes granulu produktu tirgū, ne augšupējā izejvielu tirgū. Komisija atgādina, ka iespējamie kropļojumi izejvielu tirgū nerodas tieši no darbības atbalsta, bet gan no pieaugošā pieprasījuma pēc koksnes granulām kā degvielas elektroenerģijas ražošanai. Kā arī ietekme uz izejvielu tirgu ir netieša salīdzinājumā ar kropļojumiem koksnes granulu tirgū.

(125) Turklāt Komisijai ir jāizvērtē, vai pasākums kropļo vai draud izkropļot konkurenci, ciktāl tas iespaido tirdzniecību starp dalībvalstīm. Izejvielu tirgus ietekme ir vietēja mēroga un lielākoties vērojama ārpus Savienības, jo lielāko daļu Drax iekārtai paredzēto koksnes granulu importēs no valstīm ārpus Eiropas (sk. 10. apsvērumu). Tāpēc Komisija norāda, ka jebkāda ietekme uz tirdzniecību starp dalībvalstīm, kas rodas no paaugstinātas celmu naudas ASV dienvidaustrumos, jebkurā gadījumā būtu neliela.

(126) Komisija no iepriekš minētā secina, ka paziņotā atbalsta negatīvā ietekme (uz Drax biomasas pārveides projekta ietvaros ražoto elektroenerģiju), kura izpaužas kā konkurences kropļojumi, un ietekme uz tirdzniecību starp dalībvalstīm ne tikai elektroenerģijas tirgū, bet arī sekundārajos tirgos ir ierobežota un kompensēta ar pozitīvo ietekmi, kas izpaužas kā ieguldījums kopīgu interešu mērķa sasniegšanā, proti, tāda enerģijas ražošana no atjaunojamiem energoresursiem un CO2 emisiju samazināšana elektroenerģijas ražošanā, lai kopējais līdzsvars būtu pozitīvs.

5.2.5. Citi aspekti – atbilstība LESD 30. pantam un 110. pantam

(127) Saistībā ar lēmumu lietā SA.36196 (2014/N) attiecībā uz CSL par atjaunojamiem energoresursiem, lēmumu lietās SA.38758 (2014/N), SA.38759 (2014/N), SA.38761 (2014/N), SA.38763 (2014/N) un SA.38812 (2014/N) par FIDeR atbalstu pieciem atkrastes vēja enerģijas projektiem, kā arī lietās SA.38762 (2015/C) (2014/N) un SA.38796 (2014/N), kas attiecas uz Lainmutas un Tīsaidas biomasas projektiem, Apvienotā Karaliste ir apņēmusies pielāgot veidu, kādā tiek aprēķinātas elektroenerģijas piegādātāju saistības attiecībā uz CSL maksājumiem, lai nodrošinātu, ka atbalstāmā atjaunojamo energoresursu elektroenerģija, ko ražo Eiropas Savienībā, ārpus Apvienotās Karalistes un piegādā klientiem Apvienotajā Karalistē, netiek ņemta vērā kā daļa no minēto piegādātāju tirgus daļām.

(128) Apvienotā Karaliste nodrošinās, ka neviens CSL maksājums netiks veikts pirms šīs pielāgošanas vai, ja tas nebūs iespējams, ka tā ieviesīs mehānismu, lai atlīdzinātu elektroenerģijas piegādātājiem par visu importēto atjaunojamo energoresursu elektroenerģiju, kas piegādāta pirms šis atbrīvojums stājas spēkā, bet pēc CSL maksājumu sākšanas.

(129) Uz paziņoto pasākumu attieksies arī Apvienotās Karalistes apņemšanās, kas minēta 127. apsvērumā. Ņemot vērā šo apņemšanos, Komisija uzskata, ka paziņotā atbalsta pasākuma finansēšanas mehānisms nedrīkst radīt diskrimināciju, kas ir pretrunā Līguma 30. pantam vai 110. pantam.

(130) Ņemot vērā iepriekš minētos jautājumus, Komisija uzskata, ka ar Apvienotās Karalistes 2015. gada 15. aprīlī paziņoto pasākumu Drax biomasas pārveides iekārtas atbalstam tiek īstenots kopīgu interešu mērķis, kas atbilstīgi VEAP ir nepieciešams un proporcionāls, un ka tāpēc šis pasākums ir saderīgs ar iekšējo tirgu Līguma 107. panta 3. punkta c) apakšpunkta izpratnē,

IR PIEŅĒMUSI ŠO LĒMUMU.

1. pants

Apvienotās Karalistes 2015. gada 2. aprīlī paziņotais valsts atbalsts, ko šī dalībvalsts plāno īstenot par labu uzņēmumam Drax Power Limited, piešķirot dotāciju Drax spēkstacijas pirmās iekārtas pārveidei, lai tā varētu darboties ar biomasu, ir saderīgs ar iekšējo tirgu Līguma 107. panta 3. punkta c) apakšpunkta izpratnē.

2. pants

Šis lēmums ir adresēts Lielbritānijas un Ziemeļīrijas Apvienotajai Karalistei.

Briselē, 2016. gada 19. decembrī Komisijas vārdā – Komisijas locekle Margrethe VESTAGER

(1) OV C 46, 5.2.2016., 19. lpp.

(2) Komisija ir pieņēmusi lēmumu par septiņiem no astoņiem atjaunojamo energoresursu enerģijas projektiem. 2014. gada 23. jūlijā tika pieņemts lēmums necelt iebildumus (C(2014)5074 final) pret pieciem atkrastes vēja enerģijas projektiem (valsts atbalsta lietas: SA.38758 (2014/N), SA.38759 (2014/N), SA.38761 (2014/N), SA.38763 (2014/N) un SA.38812 (2014/N) – Apvienotā Karaliste, atbalsts pieciem atkrastes vējparkiem: Walney, Dudgeon, Hornsea, BurboBank un Beatrice) (OV C 393, 7.11.2014., 1. lpp.), 2015. gada 22. janvārī tika pieņemts lēmums necelt iebildumus (C(2015)168 cor) valsts atbalsta lietā SA.38796 (2014/N) – Apvienotā Karaliste, Tīsaidai paredzētais koģenerācijas biomasas projekts (OV C 406, 4.11.2016., 1. lpp.) un 2015. gada 1. decembrī tika pieņemts pēdējais lēmums necelt iebildumus (C(2015)8441 final) valsts atbalsta lietā SA.38762 (2015/C) (2014/N) – Apvienotā Karaliste, ieguldījumu līgums Lainmutas spēkstacijas pārveidei, lai tā varētu darboties ar biomasu (lēmums vēl nav publicēts).

(3) FIDeR procesā ir tiesīgas piedalīties biomasas koģenerācijas spēkstacijas, kas akreditētas saskaņā ar Atjaunojamo energoresursu izmantošanas pienākuma atbalsta shēmu un pilnīgi pārveidotas, lai tās varētu darboties ar biomasu.

(4) Šis rādītājs ir atjaunināts pēc oficiālās izmeklēšanas procedūras sākšanas 2016. gada februārī. Sākotnēji slodzes koeficients tika lēsts 70,5 % apmērā.

(5) Informācijā, ko iesniedza Apvienotā Karaliste, atbildot uz procedūras sākšanas lēmumu, paskaidrota arī atbalsta saņēmēja plānotā piegādes stratēģija.

(6) Vidējais neto slodzes koeficients, pirms Apvienotā Karaliste to atjaunināja pēc izmeklēšanas procedūras sākšanas (70,5 %), bija vidējās tehniskās pieejamības (83,7 %) un vidējā bruto slodzes koeficienta (83,7 %) reizinājums.

(7) Sākotnējie darbības parametri, kas izklāstīti procedūras sākšanas lēmumā, ir: a) degvielas izmaksas – GBP 8,39 par GJ, b) termiskais lietderības koeficients – 38,6 % un c) vidējais neto slodzes koeficients – 70,5 %.

(8) Apvienotā Karaliste paskaidroja, ka grozītais nosacījums par stimulu trūkumu, lai ražotu elektroenerģiju par negatīvām cenām, kuru ieviesa attiecībā uz vispārējo CSL shēmu (SA.36196), neattiecas uz paziņoto projektu.

(9) Lai iegūtu papildinformāciju par CSL atlīdzības mehānismu, sk. Komisijas 2014. gada 23. jūlija lēmuma 17.–31. apsvērumu valsts atbalsta lietā SA.36196 (2014/N) – Apvienotās Karalistes elektroenerģijas tirgus reforma – Cenas starpības līgums par atjaunojamiem energoresursiem (C(2014) 5079 final). (OV C 393, 7.11.2014., 1. lpp.).

(10) Atjaunojamu energoresursu izmantošanas pienākuma shēma sākotnēji tika apstiprināta ar Komisijas 2001. gada 28. februāra lēmumu valsts atbalsta lietā N 504/2000 – Apvienotā Karaliste – Atjaunojamu energoresursu izmantošanas pienākums un kapitāla piešķīrumi atjaunojamo energoresursu tehnoloģijām, C(2001)3267 fin (OV C 30, 2.2.2002., 14. lpp.), bet vēlāk vairākas reizes tika grozīta. Tās pašreizējā veidā Atjaunojamu energoresursu izmantošanas pienākuma shēma tika apstiprināta ar Komisijas 2013. gada 2. aprīļa lēmumu valsts atbalsta lietā SA.35565 (2013/N) – Apvienotā Karaliste – Atjaunojamu energoresursu izmantošanas pienākuma shēmas grozījumi (OV C 167, 13.6.2013., 5. lpp.). Pēc tam daži konkrēti elementi tika apstiprināti attiecībā uz Ziemeļīriju valsts atbalsta lietā SA.36084 (13/N) – Atjaunojamu energoresursu izmantošanas pienākums Ziemeļīrijā (OV C 167, 13.6.2013., 1. lpp.) un Skotiju valsts atbalsta lietā SA.37453 (2014/N) – Lietas SA.35565 grozījums – Atjaunojamu energoresursu izmantošanas pienākuma shēma (OV C 172, 6.6.2014., 1. lpp.).

(11) Minimālās rentabilitātes likme definēta kā minimālā peļņas norma, kas vajadzīga šāda veida projekta īstenošanai.

(12) Visus šos elementus Apvienotās Karalistes iestādes ir publicējušas dokumentā Electricity Generation Costs, kas pieejams tīmekļvietnē https://www.gov.uk/government/publications/electricity-generation-costs.

(13) Electricity Generation Costs December 2013, DECC (2013), www.gov.uk/government/publications/electricity-generation-costs.

(14) www.gov.uk/government/publications/electricity-market-reform-delivery-plan.

(15) Sk. 10. apsvēruma 4. zemsvītras piezīmi.

(16) Emisijas no biomasas aprēķināmas, pamatojoties uz aprites ciklu.

(17) Papildinformāciju sk. tīmekļvietnē: www.gov.uk/government/consultations/ensuring-biomass-affordability-and-value-for-money-under-the-renewables-obligation.

(18) Ja vien nav norādīts citādi, tonnu mērvienība vienmēr attiecas uz pilnīgi sausas masas metriskajām tonnām.

(19) RISI Global Pellet Demand Outlook: www.risiinfo.com/product/2015-global-pellet-demand-outlook-study/.

(20) AEBIOM, 2015. gada pārskats.

(21) AEBIOM, 2015. gada statistikas pārskats.

(22) www.gov.uk/government/publications/final-investment-decision-fid-enabling-for-renewables-investment-contracts. Pēc ieguldījumu līguma publicēšanas Apvienotā Karaliste pazemināja norunas cenu no GBP 105 par MWh līdz GBP 100 par MWh. Šajā saistībā internetā publicētie ieguldījumu līgumi neatspoguļo to galīgo redakciju.

(23) Piemēram, uzņēmumi Davis Group un TANAC.

(24) Shaw Resources, CANFOR, FIBRECO, Pinnacle, Smart Green Shipping, Astec, Eiropas Granulu padome, Pacific Bioenergy, Georgia Biomass, Hancock Group, Onex, DB Cargo, Fram, Enviva, Atjaunojamo energoresursu enerģijas asociācija, Highland Pellets, Forest2Market, CM Biomass Partners, Westervelt Renewable Energy, Weyerhaeuser, AEBIOM, FEDNAV, SGSF, Evolution Markets, USIPA, Scotia Atlantic, Drax, Beasley Forest Products, Cosan, NAFO, WPAC, Taines osta, Amerikas Mežu fonds.

(25) Forest2Market, Wood Supply Market Trends in the US South 1995–2015: www.theusipa.org/Documents/USSouthWoodSupplyTrends.pdf.

(26) Forest2Market, Wood Supply Market Trends in the US South 1995–2015: www.theusipa.org/Documents/USSouthWoodSupplyTrends.pdf.

(27) Canfor Pacific Bioenergy, Pinnacle, Onex, FRAM Renewable Fuels, Georgia Biomass, Hancock Natural Resources, Enviva, Highlands Pellets, USIPA un Weyerhaeuser.

(28) Highlands Pellets, Drax, Weyerhaeuser, CM Biomass Partners.

(29) Enviva, NAFO, Drax, Astec, Baesley, Drax, AEBIOM un REA.

(30) Baesley, Astec (kas citē uzņēmuma Forest2Market ziņojumu), FRAM Renewable Fuels, NAFO.

(31) Hancock Natural Resources Group, ASV granulu ražošanas nozare un Highlands Pellets.

(32) Pinnacle, Onex, Scotia Atlantic biomass, Georgia Biomass, Westervelt Renewable Energy, Amerikas Mežu fonds, Drax, Weyerhaeuser, Southern Group of State Foresters, CM Biomass Partners un Smart Green Shipping Alliance.

(33) Koksnes izmantojuma netiešas maiņas risks (2014. gada maijs): https://ec.europa.eu/energy/sites/ener/files/2014_biomass_forest_research_report_.pdf.

(34) Risks, ka koksnes granulu produkcija, kas paredzēta elektroenerģijas un siltumenerģijas ražošanai lielos apmēros, izstums no tirgus citus tās pašas biomasas izejvielas lietotājus.

(35) Biofuelwatch, Dogwood Alliance, BirdLife, Eiropas Vides birojs, FERN, NRDC un Southern Environmental Law Center.

(36) How can global demand for wood pellets affect local timber markets in the U.S. South?, Forisk Consulting, 2015. gada maijs: www.forisk.com/blog/2015/06/02/how-can-global-demand-for-wood-pellets-affect-local-timber-markets-in-the-u-s-south/.

(37) Proti, cena, ko maksā par tiesībām izcirst kokus.

(38) Uzņēmums Graphic Package International Inc. (GPII), Amerikas Mežu un papīra asociācija (American Forest & Paper Association – AFPA) un uzņēmums Westrock.

(39) Laikposmā no 2009. gada līdz 2015. gadam vidējā cena koksnes granulu importam Apvienotajā Karalistē bija USD 194 par tonnu (USD 175 par tonnu atbilstīgi CIF). Tajā pašā laikposmā vidējās ārvalstu transporta izmaksas (tostarp kravu pārvadājumi, iekraušana un transportēšana līdz ostai) sasniedza USD 46 par tonnu. Ja ņem vērā kokzāģētavas peļņu, koksnes (nocirstas un nogādātas pie granulu rūpnīcas vārtiem) izmaksas vidēji bija 34 % no importa cenas. Saskaņā ar to pašu ziņojumu izmaksas, kas saistītas ar ciršanu un transportēšanu līdz rūpnīcai, sasniedz USD 22 par “zaļa” materiāla īso tonnu (Green Short Tonne – GST, kas atbilst USD 49,3 par sausas masas metrisko tonnu).

(40) Karen Lee Abt, Robert C. Abt, Christopher S. Galik un Kenneth E. Skogn, 2014. gads, Effect of Policies on Pellet Production and Forests in the U.S. South: www.srs.fs.usda.gov/pubs/47281.

(41) Apvienotās Karalistes 2015. gada aprīļa paziņojumā tika norādīts, ka degvielas izmaksas ir GBP 8,39 par GJ, bet pēc tam 2015. gadā augustā iesniegtajā papildinformācijā šis rādītājs tika atjaunināts, norādot GBP 8,40 par GJ.

(42) Apvienotā Karaliste iesniedza no uzņēmuma Ricardo Energy&Environment saņemto ziņojumu.

(43) http://biomassmagazine.com/articles/13137/export-industryundefineds-impacts-on-southern-forests-markets.

(44) www.usendowment.org/images/Forests2Market_Pellet_Report_11.2015.pdf.

(45) Sastāv no 0,25 miljoniem tonnu svaigas šķeldas un zāģskaidu, gandrīz 2 miljoniem tonnu svaigas koksnes masas, aptuveni 0,97 miljoniem tonnu svaigi cirstu rūpniecisko apaļkoku un 0,056 miljoniem tonnu svaigi cirstu zāģbaļķu.

(46) Sk. arī Komisijas lēmumus lietās SA.38758 (2014/N), SA.38759 (2014/N), SA.38761 (2014/N), SA.38763 (2014/N) un SA.38812 (2014/N) (C(2014) 5074 final, OV C 393, 7.11.2014., 1. lpp.) un lietās SA.38796 (2014/N), SA.387962 (2015/C)(2014/N) (lēmums vēl nav publicēts), kurās tiek saņemts līdzīgs CSL atbalsts.

(47) OV C 200, 28.6.2014., 1. lpp.

(48) Apvienotā Karaliste ir izvirzījusi mērķi, ka no atjaunojamiem resursiem jāsaražo 15 % nepieciešamās enerģijas un ka 2013. gadā atjaunojamo energoresursu enerģijas īpatsvaram jāsasniedz 5,1 % (2013. g.) – (SWD(2015) 117 final).

(49) Sk. Eiropas Parlamenta un Padomes 2009. gada 23. aprīļa Direktīvu 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK (OV L 140, 5.6.2009., 16. lpp.) un Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.), kā arī Komisijas 2011. gada 15. decembra paziņojumu Eiropas Parlamentam, Eiropas Ekonomikas un sociālo lietu komitejai un Reģionu komitejai “Enerģētikas ceļvedis 2050” (COM(2011) 885 galīgā redakcija).

(50) Sk. šā lēmuma 6. apsvērumu.

(51) OV C 393, 7.11.2014., 1. lpp.

(52) Sk. 17. apsvērumu.

(53) Sk., piemēram, lēmumu lietās SA.38758 (2014/N), SA.38759 (2014/N), SA.38761 (2014/N), SA.38763 (2014/N) un SA.38812 (2014/N) – Apvienotā Karaliste, atbalsts pieciem atkrastes vējparkiem: Walney, Dudgeon, Hornsea, Burbo Bank un Beatrice – C(2014) 5074 final (OV C 393, 7.11.2014., 1. lpp.), lēmumu lietā SA.38796 (2014/N) – Apvienotā Karaliste, Tīsaidai paredzētais koģenerācijas biomasas projekts (OV C 406, 4.11.2016., 1. lpp.) un 2015. gada 1. decembra lēmumu lietā SA.38762 (2015/C) (2014/N) – Apvienotā Karaliste, ieguldījumu līgums Lainmutas spēkstacijas pārveidei, lai tā varētu darboties ar biomasu (lēmums vēl nav publicēts).

(54) Sīkāku informāciju par LCOE sk. procedūras sākšanas lēmuma 26.–29. apsvērumā.

(55) Sk. 17. apsvērumu.

(56) Sk., piemēram, valsts atbalsta lietu SA.37453 (2014/N) – Lietas SA.35565 grozījums – Atjaunojamu energoresursu izmantošanas pienākuma shēma (OV C 172, 6.6.2014., 1. lpp.).

(57) Sk. 27. apsvērumu.

(58) Piemēram, sk. Komisijas apstiprināto Lainmutas spēkstacijas vidējo neto slodzes koeficientu (77 %) lietā SA.38762 (2015/C) (2014/N) – Apvienotā Karaliste, ieguldījumu līgums Lainmutas spēkstacijas pārveidei, lai tā varētu darboties ar biomasu (lēmums vēl nav publicēts).

(59) Sk. 44. apsvērumu.

(60) Sk. 43. apsvērumu.

(61) Sk. 59. apsvērumu.

(62) Sk. 59. apsvērumu.

(63) Sk. šā lēmuma 38. zemsvītras piezīmi.

(64) Sk., piemēram, Komisijas lēmumu SA.38762 (2014/N).

(65) Sk. VEAP 88. punktu.

(66) Sk. 9. apsvērumu.

(67) Sk. VEAP 97. punktu.

(68) AEBIOM statistikas pārskats 2013 European Bioenergy Outlook: www.aebiom.org/2013-european-bioenergy-outlook-aebiom-statistical-report/.

(69) Sk. 33. apsvērumu.

(70) AEBIOM statistikas pārskats 2015 European Bioenergy Outlook: www.aebiom.org/library/statistical-reports/statistical-report-2015/.

(71) Sk. 1. attēlu.

(72) Sk. 20. zemsvītras piezīmi.

(73) Attiecībā uz Brazīlijā iepirktām koksnes granulām un neregulāras darbības risku Dienvidamerikā Komisija norāda, ka visas granulas tiks iepirktas vienā labi zināmā plantācijā, kuru ir sertificējusi FSC (sk. 63. apsvērumu).

(74) Sk. 55. apsvērumu.

(75) Sk. 51. apsvērumu.

(76) Sk. 65. apsvērumu.

(77) Sk. 65. apsvērumu.

(78) Sk. 45. apsvērumu.

(79) Sk. 54. apsvērumu.

(80) Sk. 68. apsvērumu.

(81) Sk. 48. apsvēruma 2. attēlu.

(82) Sk. 48. apsvēruma 2. attēlu.

(83) Sk. 34. apsvērumu.

(84) Forest2Market, Wood Supply Market Trends in the US South 1995–2015: www.theusipa.org/Documents/USSouthWoodSupplyTrends.pdf.

(85) Sk. 49. apsvērumu.

(86) Sk. 69. apsvērumu.

(87) Sk. 38. zemsvītras piezīmi.

(88) Sk. 67. apsvērumu.

(89) Sk. 67. apsvērumu.

(90) Sk. 47. apsvēruma 1. attēlu.

(91) Sk. 41. apsvērumu.